Poco F4 ва X4 GT смартфонлари чиқмоқда - Terabayt.Uz\nPoco F4 ва X4 GT смартфонлари чиқмоқда\nPoco компанияси келаси ҳафтада аниқроғи 23 июнь куни ўзининг F4 ва X4 GT смартфонларини тақдим этади. Миш-мишларга қараганда икки қурилма кўп жиҳатдан 2022 йилда тақдим этилган Redmi моделларига ўхшайди. WinFuture инсайдери эса икки қурилманинг техник кўрсаткичлари ва қанча нархда сотувга чиқиши ҳақида маълумот бермоқда.\nPoco F4 модели Redmi K40S смартфонининг глобал версияси бўлади. Компания аллақачон F4 модели Snapdragon 870 чипи ҳамда 12ГБ гача бўлган тезкор хотира билан жиҳозланишини тасдиқлаган.\nҚурилманинг жонли суратлари эълон қилинди. Унга кўра, унинг асосий камераси 64 мегапикселга ошади (Redmi K40S моделида 48МП). Смартфонга 120 гертс частотада ишловчи FHD+ резолюциядаги 6.67 дюймли AMOLED дисплейи ўрнатилади.\nДисплейнинг максимал ёрқинлик даражаси 1300 нит бўлиб, уни Gorilla Glass 5 шишаси ҳимоялаб туради. Смартфон 67 ваттда қувват олувчи 4,500 мАс сиғимли аккумулятор билан жиҳозланади.\nPoco X4 GT эса Redmi Note 11T Pro моделининг қайта брендланган версияси бўлад. Демак, ушбу смартфон Dimensity 8100 чипи, 144 гертс частотада ишловчи 6.6 дюймли LCD дисплейи ва 67 ваттда қувват олувчи 5,080 мАс сиғимли аккумуляторҳа эга бўлади.\nИккала қурилма ҳам Android 12 операцион тизимига асосланган энг сўнгги Poco UI график қобиғида ишлайди. Шунингдек, улар 5G тармоғини қўллаб-қувватлайди, иккита SIM-картани қабул қилади. Аммо хотирани microSD картаси билан кенгайтириб бўлмайди.\nИкки смартфоннинг тахминий нархи 400-430 евролар атрофида бўлади. Эслатиб ўтамиз, Poco аввалроқ Snapdragon 8 Gen1 ва 120 ваттда қувват олувчи F4 GT моделини 550 евро нархда сотувга чиқарган эди.\nЎҚИНГ: Galaxy Xcover 6 Pro тақдимот санаси маълум бўлди


Японияда зилзила қурбонлари сони 5 нафарга етди\nЯпонияда зилзила қурбонлари сони 5 нафарга...\n20.06.2018 20:00 0 1086\nЯпонияда кеча кузатилган 6,1 балли зилзилада ҳалок бўлганлар сони 5 кишига етди. Бу ҳақда «РИА Новости» хабар бермоқда.\nҲалок бўлганлар орасида 10 ёшли бола ҳам бор. Жароҳатланганлар сони эса 395 кишига етди. 1700 киши хавфсиз жойларга кўчирилди.\nТабиий офатдан сўнг икки сутка давомида ҳудудда яна 35 та силкиниш кузатилди.\nКуни кеча Осака шаҳрида 6,1 балли зилзила кузатилган эди. Табиий офат 13 километр чуқурликда содир бўлган.\nЮз мингдан зиёд оила газсиз қолган бўлса, 110 минг хонадон электр энергиясидан маҳрум бўлди.\nТабиий офат туфайли темирйўл тизимида ноқулайликлар кузатилди. Метро линияси ва шаҳар темирйўл йўналишида зилзиладан кейин 12 соат мобайнида пеоздлар қатнови тўхтаб қолди. Кансай аэропортида ҳам парвозлар бекор қилинди.\nХориж бугун, 15:17\nҲодиса 12/02, 11:06\nБенгал кўрфазида 6 балли зилзила содир бўлди\nИқтисодиёт 07/02, 10:43\nЯпонлар Тойлоқда 5 қаватли гипермаркет қуради\n#Украина - 176


Ўзбекистон Миллий паралимпия қўмитаси раиси Мухторхон Ташходжаев Токиода Осиё Паралимпия қўмитаси президенти билан учрашди\n3 сентябрь, 2021, 11:50\nХабарингиз бор, айни кунларда Токио шаҳрида XVI ёзги Паралимпия ўйинлари давом этмоқда.\nЎзбекистон Миллий паралимпия қўмитаси раиси Мухторхон Ташходжаев мусобақа давомида бир қатор халқаро ташкилотлар раҳбарлари билан учрашмоқда. Жумладан, Мухторхон Ташходжаев Осиё Паралимпия қўмитаси президенти Мажид Рашед билан учрашди.\nУчрашув давомида томонлар мамлакатимизда Паралимпия ҳаракатини янада оммалаштириш хусусида фикр алмашишди ва кенг кўламли, кўп томонлама ҳамкорликни ривожлантириш истиқболларини муҳокама этишди. Келажакдаги ушбу умумий лойиҳалар албатта ўз самарасини бериши таъкидланди.\nСамимий руҳда кечган суҳбат давомида Осиё Паралимпия қўмитаси президенти Мажид Рашед ўзбекистонлик пара атлетларнинг Токио-2020 ёзги Паралимпия ўйинларида қайд этаётган юқори натижаларини мамнуният билан тилга олган ҳолда, олдиндаги беллашувларда уларга омад тилади.


Кун мавзулари, 27 март 2014\nпайшанба 27 март 2014\nЯнварь ойида бошланган “профилактика” муносабати билан Coca-Cola Ichimligi Uzbekiston ширкатининг Бектемирда жойлашган мегазаводи ва бошқа цехларида Cola-Cola ва Fanta каби Ўзбекистонда бозори чаққон ичимликлар ишлаб чиқариш тўхтатилган. Бу эса¸ бозорда мазкур ичимликлар нархи ошиши ëхуд уларнинг пештахталардан ғойиб бўлишига сабаб бўлмоқда.\nЎзбекча Википедия “санкция”си ўта заиф бўлиб чиқди\n“Қрим”, “референдум”, “аннексия”, – бу сўзлар ўтган ҳафта бошида дунё матбуоти хабарларида жуда кўп учради. Ўтган ҳафта ўрталаридан бошлаб бу сўзлар қаторига “санкция” сўзи қўшилди. Мана баъзи сарлавҳаларимиз: “ЕИ Россияга санкция қўллашни пайсалга солмоқда”, “АҚШ Украина суверенитетига таҳдид солганларга қарши санкция қўллади” “АҚШ Россияга қарши янги санкция эълон қилди”... Бундай мисолларни кўплаб келтириш мумкин.\nOzodNazar:Ўзбекистоннинг МДҲ Эркин савдо зонасига қўшилиши ўзбекка нима беради?\nРоссия парламенти юқори палатаси Федерация Кенгаши 26 март куни МДҲнинг эркин савдо ҳудудига Ўзбекистонни ҳам қўшиш тўғрисидаги протоколни ратификация қилди. МДҲ ҳудудидаги ҳозирги жараëнлар замирида жавоби кутиладиган саволлар борки, уларни OzodNazar сиёсатшунос Анвар Назировга берди.


МАРКАЗИЙ ҚЎРҒОНДА ЯНГИ МАКТАБ|Оҳангарон ҳаёти - Жизнь Ахангарана\nМАРКАЗИЙ ҚЎРҒОНДА ЯНГИ МАКТАБ\nКейинги йилларда юртимизда келажагимиз эгалари бўлган ёш авлоднинг ҳар томонлама баркамол ва етук бўлиб шаклланиши учун яратилаётган имкониятлар кўлами тобора ошиб бормоқда. Туманимиздаги “Марказий Қўрғон” МФЙ ҳудудидаги 19-умумий ўрта таълим мактабининг замонавий лойиҳа асосида янги биносини қуриш ишлари бошланди.\n– Айни дамда 240 ўринга мўлжалланган янги мактаб қурилишида “Бунёдкор Кушон Қурилиш” МЧЖнинг малакали қурувчилари жадал суръатларда иш олиб бормоқда, – дейди мактаб раҳбари Фотимахон Аҳмадхонова. – Мазкур таълим масканининг қурилишига давлатимиз томонидан 1 млрд. 100 минг сўм маблағ ажратилган. Ушбу илм даргоҳи 2018-2019 янги ўқув йилида фойдаланишга топширилиши кўзда тутилмоқда. Тинчлик ва осойишталик ҳукм сураётган диёримизга мана шундай бунёдкорлик ишлари ярашади.\nФарзандларимиз келажагини ўйлаб қилинаётган бу саъй-ҳаракатлар, албатта, ўз самарасини беради. Янги ўқув йилига ўзгача иштиёқ билан пухта билим олиш истагида қадам қўядиган, бошланғич синф ўқувчилари учун янги ўқув даргоҳи муносиб туҳфа бўлади.


Пилладан учинчи ҳосил йиғилди - Халқ сўзи\n13:07 11 Сентябр 2020 Кластер\n— Авваллари йилда бир марта ҳосил оларлик, — дейди касаначи Моҳирахон Абдусаломова. — Бугунги кунга келиб учинчи ҳосилни йиғяпмиз. Бунинг учун туманимизда тутнинг янги нави парваришланмоқда. Қолаверса, пиллачиларга яратилаётган шароит ва қулайликлар ҳам ортмоқда. Масалан, эндиликда пиллачилар касаначи ҳисобланади ва уларнинг фаолияти меҳнат стажига ҳисобланади.\nБу йил кластер томонидан касаначиларга 2388 қути пилла тарқатилган бўлиб, ундан 140 тонна ҳосил олинди.


ИМОМ БУХОРИЙ БУЮК АЛЛОМА — XUTBA.UZ\n05 01 2018 - 10:07 / - Жумуъа мавъизалари\nЗамондошларининг гувоҳлик беришларича, Имом Бухорий ҳазратлари жисман нозик, озғин, ўрта бўйли, нафсини бир маромда ушлаган, таомни жуда кам истеъмол қиладиган фазилатли, тамкинли инсонлардан эдилар. У кишининг зуҳди-қаноати ва тақвоси ҳаммага ибрат эди. Имом Бухорий нафс риёзати, тўғрилик ва ҳалоллик билан зийнатланган ва танилган эдилар. Ҳалоллик йўлида ҳар қандай машаққатни зиммага олардилар. Ҳаётларининг энг оғир дамларида ҳам бировдан бир нарса сўрамас, одамлар миннатидан юзларини сарғайтирмас эдилар. Очликнинг қийноқларига чидаб, кўкат ейиш ёки сув ичиш билан чора топардилар. Ваҳоланки, Абу Абдуллоҳ ҳаётда бой одам эдилар, оталаридан жуда катта мол-давлат мерос қолган эди. Аммо у киши охиратдаги ҳисоб-китобда масъул бўлмаслик учун дунё неъматларидан воз кечган эдилар. Бухорийнинг ўзлари айтишларича, ҳар ойда беш юз дирҳам фойда олганлар ва ҳаммасини илм йўлида сарфлаб юборганлар. “Чунки бу сарфиёт Аллоҳ йўлида бўлгани учун энг яхши ва боқий қолувчи сарфиётдир”, деганлар. Имом Бухорий гўзал хулқли, ҳамма ёқтирадиган одам бўлганлар. Муҳаммад ибн Абу Ҳотимнинг айтишича, Имом Бухорий бундай деганлар: “Ғийбатнинг ҳаромлигини билганимдан буён бирор кишини ғийбат қилмадим. Аллоҳга рўбарў бўлганимда бирор кишини ғийбат қилмаганим ҳақида мени ҳисоб-китоб қилмаслигидан умид қиламан”. Бир гал Абу Маъшар исмли бир ожиз кишининг беихтиёр қилган қилиғига қараб табассум қилиб қўйганлари учун бориб ундан кечирим сўраганлар. Бошқа бир пайт камон отишни машқ қилаётганларида отган ўқлари ўша жойдаги кўприкнинг қозиғига тегиб, уни синдириб қўйди. Шунда у киши шогирдларидан бирига пул бериб, кўприк эгасидан узр сўраш ва кўприкни тузатиш харажатига пулни олиш таклифи билан жўнатдилар. Кўприк эгаси Имомга бўлган ҳурматидан эваз олмай, уни ўзи тузатиб қўйишга ваъда берди. Шунда Имом азбаройи хурсанд бўлганларидан шу куни шогирдларга беш юз ҳадис ўқиб бердилар ва уч юз дирҳам садақа қилдилар. Имом Бухорийнинг Аллоҳ таолога бўлган имон-ишончлари ботину зоҳирларидан яққол кўриниб турар эди. Ибодатда бутун қалблари, ҳар бир аъзолари билан хушуъ-хузуъда, ихлос билан Аллоҳнинг Ўзига юзланар эдилар. Доимо Қуръони каримни тиловат қилардилар. Аллоҳ таолога дуолари ижобат эди. Имом Бухорий ҳазратлари ўзларидан улкан илмий мерос қолдирдилар. Ёш бўлатуриб, дунёга машҳур асарларни ёздилар. Хатиб Бағдодий Имом Бухорийнинг шундай деганларини ривоят қилган: “Ўн саккиз ёшга етганимда саҳоба ва тобеинларнинг масала ва қавлларини тасниф қила бошладим… Ўша пайтда “Китобут-тарих”ни Расулуллоҳ соллаллоҳу алайҳи васалламнинг қабрлари ёнида ойдин кечаларда тасниф этганман”. Имом Бухорийнинг жами асарлари йигирмадан ошади. Улар орасида “Китобут-тарих”дан ташқари одобга оид бир минг уч юздан ортиқ ҳадисни жамлаган “Адабул-муфрад” алоҳида ўрин тутади. Булардан ташқари, “Китобус-сунан фил фиқҳ”, “Халқу афъолил-ибод”, “Зуафоус-сағир”, “Ал-асмоъ ва куно”, “Биррул волидайн”, “Жомеул-кабир”, “Муснадул-кабир”, “Тафсирул-кабир”, “Китобул-илал” каби йирик асарлар бор. Булар ичида “Жомеус-саҳиҳ” китоби бу асарларнинг гултожи, ҳадис китобларининг энг аълоси ва мукаммали, Имомнинг шоҳ асарларидир. Имом Бухорий раҳматуллоҳи алайҳнинг вафотлари ҳижрий 256 (милодий 870) йил Рамазон ҳайити кечасида бўлди, ҳайит куни пешин намозидан сўнг дафн этилдилар. Фано дунёсида ўн уч куни кам олтмиш икки йил умр кечирдилар.\n2017 йилда Имом Бухорий мажмуаси ёнида Имом Бухорий номидаги Халқаро илмий-тадқиқот маркази қурилиши бошланди. 6 гектар майдонни эгаллаган марказ биносида ҳадис, калом ва қироат илмини ўрганишга мўлжалланган хоналар, қўлёзмалар кутубхонаси, музей ташкил этилади. 2017 йилнинг 19 сентябрь куни Ўзбекистон Республикаси Президенти Шавкат Мирзиёев Бирлашган Миллатлар Ташкилоти Бош Ассамблеясининг 72-сессиясида нутқ сўзлаб, жумладан шундай деди: “Марказий Осиё Уйғониш даврининг кўплаб ёрқин намояндаларининг ислом ва жаҳон цивилизациясига қўшган бебаҳо ҳиссасини алоҳида қайд этмоқчиман. Ана шундай буюк алломалардан бири Имом Бухорий ўз аҳамиятига кўра ислом динида Қуръони каримдан кейинги энг мўтабар китоб ҳисобланган «Саҳиҳи Бухорий»нинг муаллифи сифатида бутун дунёда тан олинган. Бу улуғ зотнинг ғоят бой меросини асраб-авайлаш ва ўрганиш, маърифий ислом тўғрисидаги таълимотини кенг ёйиш мақсадида биз Самарқанд шаҳрида Имом Бухорий номидаги Халқаро илмий-тадқиқот марказини ташкил этиш тўғрисида қарор қабул қилдик. Тошкентда ташкил этилаётган Ислом цивилизацияси марказининг фаолияти ҳам шу мақсадга хизмат қилади”. Ўз навбатида муҳтарам юртбошимизнинг бу чиқишларини барча мусулмон аҳолиси диққат билан кузатди ва катта қизиқиш билдирди.\nعن أَنسٍ رضي الله عنه أن رسول الله صلى الله عليه وسلم قال: «مَنْ أَحبَّ أَنْ يُبْسَطَ لَهُ في رِزقِهِ ويُنْسأَ لَهُ في أَثرِهِ فَلْيصِلْ رحِمهُ».\nعَنْ عَبْدِ اللَّهِ بْنِ عَمْرِو بْنِ الْعَاصِ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ: «مِنَ الْكَبَائِرِ شَتْمُ الرَّجُلِ وَالِدَيْهِ» قَالُوا: «يَا رَسُولَ اللَّهِ وَهَلْ يَشْتِمُ الرَّجُلُ وَالِدَيْهِ ؟» قَالَ: «نَعَمْ يَسُبُّ أَبَا الرَّجُلِ فَيَسُبُّ أَبَاهُ وَيَسُبُّ أُمَّهُ فَيَسُبُّ أُمَّهُ».\nعَنْ أَبِي هُرَيْرَةَ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: «مَنْ كَانَ يُؤْمِنُ بِاللَّهِ وَالْيَوْمِ الْآخِرِ فَلَا يُؤْذِ جَارَهُ وَمَنْ كَانَ يُؤْمِنُ بِاللَّهِ وَالْيَوْمِ الْآخِرِ فَلْيُكْرِمْ ضَيْفَهُ وَمَنْ كَانَ يُؤْمِنُ بِاللَّهِ وَالْيَوْمِ الْآخِرِ فَلْيَقُلْ خَيْرًا أَوْ لِيَصْمُتْ».\nعن أبي هريرة رضي الله تعالى عنه أن رسول الله صلى الله عليه وسلم قال: «لَيسَ الشَّدِيدُ بِالصُّرَعةِ إِنَّمَا الشَّدِيدُ الَّذِي يَملِكُ نَفْسَهُ عِندَ الغَضَبِ».


Қизи олиб қўйилган ўзбекистонлик аёлнинг иши қайта тергов қилишга қайтарилди » Ўзбекистон янгиликлари – Zamin.uz\nҚизи олиб қўйилган ўзбекистонлик аёлнинг иши қайта тергов қилишга қайтарилди\nМосква шаҳрининг Кунцево суди ҳуқуқ-тартибот муассасалари бир ёшли қизини тортиб олган ўзбекистонлик аёл Нилуфар Мамасаидованинг Россиядан депортация қилиниши иши материалларини полицияга қайтариб берди. Бу ҳақда РИА “Новости” агентлигига асосланиб Кун.уз сайти хабар берди.\n"Суд материалларни етарлича ҳажмдаги исботлар йўқлиги сабабли полицияга қайтариб берди", деб айтди суд матбуот котиби.\nАввалроқ ОАВда Москва ички ишлар бошқармасининг "Кунцево" бўлими ходимлари декабрь охирида Мамасаидованинг яшаш манзили бўйича келиб, унинг қизини аёлда шахсини тасдиқловчи ҳужжатлар йўқлигига асосланиб олиб кетишгани ҳақидаги маълумот пайдо бўлганди.\nЎз навбатида, Москва ички ишлар бошқармаси матбуот хизматида полиция ходимлари қизчани олиб кетишмагани, у юқори ҳарорат билан шифохонага ётқазилгани маълум қилинган.\nРоссия президенти ҳузуридаги болалар ҳуқуқлари бўйича вакил Анна Кузнецова ўзбекистонлик аёлга фарзандини қайтариб бериш учун барча шароитларни яратиш зарурлигини айтганди. Унинг айтишича, ҳозирда қизча юқумли касалликлар шифохонасида ётибди ва унинг онаси ҳужжатларни расмийлаштиргандан кейин унинг ёнига ташриф буюриши мумкин.\nТеглар: онаси маълумот котиби ҳозирда берди\_ исботлар\n18:00 Москва жанубида оммавий муштлашув рўй берди\n13:36 Ўзбекистонлик Сабина Мусаева Қозонда ўтказилган гўзаллик танловида ғолиб бўлди


Қашқадарёда «Жигули ВАЗ 2106» машинаси ва ов жиҳозларини ташлаб қочган ноқонуний овчилар топилиб чора кўрилди\nЖамият 15:25 / 15.10.2021 672\nҚашқадарё вилояти Яккабоғ туманида «Жигули ВАЗ 2106» машинаси ва ов жиҳозларини ташлаб қочиб кетган ноқонуний овчилар топилиб чора кўрилган. Бу ҳақда вилоят Экология ва атроф-муҳитни муҳофаза қилиш бошқармаси ахборот хизмати хабар бермоқда.\nМаълум қилинишича, Қашқадарё вилояти Экология бошқармаси Яккабоғ тумани назорат инспекцияси инспекторлари ҳамда туман ИИБ ЖҚБ ходимлари билан ҳамкорликда туманнинг «Самоқ» ҳамда «Турон» МФЙидан оқиб ўтган Қизилдарё дарёси ҳудудида тунда экологик назорат рейд тадбири ўтказилган.\nРейд давомида бир гуруҳ фуқаролар ноқонуний равишда балиқ овлаётгани аниқланган. Инспекторларни кўрган ноқонуний овчилар «Жигули ВАЗ 2106» машинаси ва ов анжомларини ташлаб қочиб кетган.\nҚайд этилишича, экология ҳамда Яккабоғ туман 19-сонли ИИБ инспекторлари томонидан суриштирув ишлари олиб борилган ва ҳуқуқбузарликни содир этган фуқароларнинг шахсига аниқлик киритилган.\nТаъкидланишича, ҳуқуқбузарлик 3 нафар фуқаро томонидан амалга оширилган. Ҳолат юзасидан фуқароларга нисбатан Маъмурий жавобгарлик тўғрисидаги кодекснинг 90-моддаси 1-қисми билан маъмурий баённома расмийлаштирилган. Уларга 4 миллион 50 минг сўм жарима ҳамда табиатга етказган зарари 4 миллион 536 минг сўм этиб белгиланган.\nҚашқадарёда ноқонуний овчилар «Жигули ВАЗ 2106» машинаси ва ов жиҳозларини ташлаб қочиб кетди


Home Page > > Ниҳоят, талабаман\nБеихтиёр, ўқувчилик йилларим ёдимга тушади. Тумандаги биз ўқиган 25-умумий ўрта таълим мактаби марказдан олисда жойлашгани боис, кўпгина фанлардан, айниқса, чет тилидан дарс берадиган ўқитувчилар етишмасди. Шу сабаб ҳам бизга бу фан ўқитилмаган. Баъзан эса бир ўқитувчи бир нечта фандан дарс беришга мажбур бўлар, ўша фанларни ўзлаштириш ўқувчилар учун қийин кечарди.\nМактабни тамомлаб, Томди агроиқтисодиёт касб-ҳунар коллежида тўгарак ташкилотчиси йўналишида ўқишни давом эттирдим. Кейин тумандаги "Баркамол авлод" болалар марказида моҳир қўллар тўгараги етакчиси бўлиб ишладим. Иш фаолиятимдан сира қониқмасдим. Бунга олий маълумотга эга бўлмаганим сабаб, деб ўйлардим ва имконим йўқлигидан тушкунликка тушардим.\nПрезидентимизнинг "Олий таълим муассасаларида педагогика йўналишида махсус сиртқи бўлимларни ташкил этиш тўғрисида"ги қарорини эшитиб, қувончим ичимга сиғмади. Ниҳоят, ана шу муҳим ҳужжат туфайли орзуим ушалди. Бугунда ишимдан ажралмаган ҳолда Навоий давлат педагогика институти махсус сиртқи бўлимининг меҳнат таълими йўналишида профессор ўқитувчилардан малакали таълим оляпман.\nИнститутда ўрганганларимни иш жойимда тарғиб қилиб, олис ҳудуд ёшларининг интеллектуал салоҳиятини янада оширишга ҳисса қўшаётганимдан хурсандман.\nКўрилганлар сони: 3652


26 сентябр 2020, Тошкент вақти: 06:38\nЗўрлангани айтилаётган ўзбекистонлик аёл ҳиндистонлик йигит билан ижтимоий тармоқлар орқали танишгани айтилди.\nИжтимоий тармоқлар орқали хиндистонлик йигит билан танишгани ортидан Деҳлига келган 31 яшар ўзбекистонлик аëл оммавий зўрлаш қурбони бўлди.\nБу иддаони Озодликка аëлнинг Тошкентдаги яқинлари билдирди. Айни пайтда бу воқеа тўғрисида Ҳиндистондаги оммавий ахборот воситалари ҳам хабар қилди.\nЗўрлангани айтилаётган ўзбекистонлик аёл яқинларидан бирига кўра, аëл Facebook тармоғида хиндистонлик йигит билан виртуал танишиб жорий йилнинг июнь ойида Деҳлига борган.\n- Янги йил байрамидан кейин танишиб, ëзишиб юрувди ўша ҳинд йигит билан. Кейин қариндош-уруғ йўлкирасига пул бериб, икки ой олдин Деҳлига жўнатгандик. Шанба куни йиғлаб телефон қилди, "мени калтаклаб зўрлашди" деб. Биз Ўзбекистон ташқи ишлар вазирлигига мурожаат қилдик, аммо ҳали жавоб беришмади¸ дейди ўзини Ҳиндистонда зўрланган аëлнинг қариндоши деб айтган аëл.\nЎзбекистоннинг Ҳиндистондаги элчихонасидан бу воқеа юзасидан жавоб олишнинг иложи бўлмади.\nҲиндистондаги қатор нашрлар, хусусан етакчи телеканаллар ўзбек аëлининг гуруҳ бўлиб зўрлангани ҳақида 12 август куни маълум қилди.\nҲиндистондаги Bharat AAJTAK агентлигининг ëзишича¸ “Ўзбекистонлик аëлнинг севгилиси уни 10 август куни машинасига солиб мажбуран ўзининг камида икки нафар дўстининг ëнига олиб борган. Душанба, 12 август куни ўзбекистонлик аëл полицияга берган аризасида ўзининг олдин калтакланиб, кейин зўрланганидан шикоят қилган”.\nЎзбекистонлик аëлларнинг Ҳиндистонда оммавий зўрланиши биринчи марта юз бераëтгани йўқ.\n2017 йили Ўзбекистонлик аёл Деҳлининг Масудпур туманида ўзининг собиқ йигити ва яна тўрт эркак томонидан дўппосланган ва жинсий зўрланган эди.\nБу ўзбек аëли ҳам ҳинд йигити билан ижтимоий тармоқларда мулоқот қилгани ортидан ишқий муносабатларини бошлагани айтилган эди.\n2015 йил ноябрида Ҳиндистоннинг Ҳаряна штатида ўзбекистонлик 27 яшар Шаҳноза Шукурованинг жасади топилганди. Олти ойлик ҳомиласи бор Шаҳноза ўғирлаб кетилган ва ўлдирилган эди.\nҲиндистонда 2012 йилда 23 яшар талаба Жйоти Сингх бир гуруҳ эркаклар томонидан зўрланиб ўлдирилиши бутун мамлакат бўйлаб йирик намойишларга сабаб бўлганди.\nМазкур ҳодиса ортидан Ҳиндистонда аёлларга қарши зўравонлик мавзуси жамоатчилик диққати марказида қолмоқда.\nҲиндистонда ўзбекистонлик раққосани ўлдиришда гумон қилинган шахс ушланди


Тарих зарварақлари: Гуанжоу-2010 Пара Осиё ўйинлари – O'zbekiston Milliy paralimpiya qo'mitasi\nТарих зарварақлари: Гуанжоу-2010 Пара Осиё ўйинлари\nЎзбекистон миллий паралимпия ассоциацияси 2007 йилда ташкил этилган. Ўтган давр мобайнида ташкилот Халқаро паралимпия қўмитаси, халқаро федерациялар ҳамда миллий паралимпия қўмиталари билан фаол ҳамкорликда имконияти чекланган инсонлар ўртасида спортни янада ривожлантиришда улкан ишларни амалга оширди.\nЎзбекистонлик паралимпиячиларнинг илк катта мусобақаси 2010 йил Хитойнинг Гуанжоу шаҳрида ўтказилган Пара Осиё ўйинлари ҳисобланади. Ўшанда спортчиларимиз 1 та олтин, 2та кумуш ва 3та бронза, жами 6та медални қўлга киритишган ва умумжамоа ҳисобида 18-ўринни эгаллашган.\nКоронавирус инфо янгиликлари


ИнтерФУТБОЛ :: Максимилян Фомин: «Афсуски, Олий лигада келишилган ўйинлар сақланиб қоляпти»\nМаксимилян Фомин: «Афсуски, Олий лигада келишилган ўйинлар сақланиб қоляпти»\nОлий лига жамоалари янги мавсумга тайёргарликнинг иккинчи босқичини давом эттиришмоқда. Молиявий томондан бақувват, ўзига тўқ жамоалар хорижда, қолган клубларимиз эса Тошкентда, нари борса, ўз базаларида ўқув-машғулот йиғинига киришишди. Биринчилардан бўлиб «Локомотив» клуби БААда хориж йиғинини ўтказмоқда. «Темирйўлчилар» 8 январдан эътиборан икки ҳафта мобайнида Дубай шаҳрида йиғин ташкил этишди. Хорижда йиғин ўтказиши кутилаётган жамоаларимиздан яна бири бу «Бухоро»дир. Кўҳна шаҳар жамоаси олдига янги мавсумда янада жиддий вазифалар қўйилмоқда. Ўтган мавсум «Бухоро» олий лигада 4-ўринни эгаллаган эди. Улар бу борада 2015 йилги чемпион «Пахтакор»ни ҳам ортда қолдиришга муваффақ бўлишганди. Лекин ОЧЛдаги ўринларимизнинг камайтирилгани боис «Бухоро» ўз тарихида илк бор қитъанинг нуфузли мусобақасида иштирок этишдан бебаҳра қолган эди. Шундан келиб чиққан ҳолда жамоа раҳбарияти мавсум тадоригига алоҳида эътибор қаратишни мақсад қилган. Билмадик, бу қанчалик ҳақиқатга яқин, лекин узунқулоқ гап-сўзларга қараганда, «Бухоро» жамоаси раҳбарияти таркибга юлдуз футболчиларни жалб қилишни режалаштирган. Ҳатто, чақирилиши кутилаётганлар рўйхатида миллий терма жамоамиз дарвозабони Игнатий Нестеров, ўтган мавсум ёрқин ўйин намойиш этган Жалолиддин Машарипов каби футболчиларнинг исм-шарифи ҳам борлиги айтил-япти. Лекин катта эҳтимол билан бу трансферлар амалга ошмаса керак. Айниқса, Машариповнинг ўтиши. Боиси, биздаги маълумотларга кўра бу футболчига хориж клубларидан ҳам аниқ таклифлар бор. Бир сўз билан айтганда, мавсум яқинлашгани сари бундай хабарларни эшитаверамиз. Биз «Бухоро» ҳимоячиси Максимилян Фомин билан учрашиб, ундан ўтган йил якунлари ва янги мавсумга тайёргарлик юзасидан интервью олдик.\n- Максимилян, ўтган 2016 йил «Бухоро» учун анча яхши келди. Жамоа сўнгги турларгача чемпионат медаллари учун кураш олиб борди. Шундан келиб чиқиб, ўтган мавсумни «Бухоро» учун омадли ўтди, дейиш мумкинми?\n- Албатта. 2016 йилги футбол мавсуми биз учун омадли келди. Агар «Бухоро» жамоасининг аввалги йиллардаги қатнашуви билан таққослайдиган бўлсак, ўтган мавсум чемпионат ва кубок баҳсларидаги иштироки анча ижобий кўринишда эканлиги ойдинлашади. Шундай вазиятлар ҳам бўлганки, биз олий лигада ўз ўрнимизни сақлаб қолиш учун кураш олиб борганмиз. Сўнгги турда кучлилар сафида жон сақлаб қолиш вазифасини уддалаган мавсумлар ҳам бўлган. Лекин афсус билан шуни айтиш мумкинки, биз ҳатто ОЧЛнинг «плей-офф» саралаш босқичида қатнашиш ҳуқуқини ҳам қўлга кирита олмадик. Айрим ўйинларда кутилмаганда очколарни бой бериб қўйдик. ғалаба қозонишимиз шарт бўлган учрашувларда рақибларга очко улашдик. Бу эса якунда, айнан очколар сув ва ҳаводек зарур бўлган бир пайтда бизга панд берди. Қолаверса, Ўзбекистонга берилган квоталар сонининг 4тадан 3тагача туширилиши ҳам бизнинг зараримизга ишлади. Бундан аввалги икки мавсумда мамлакатимизнинг 4та жамоаси ОЧЛда иштирок этган эди. Жамоамиз учун бир поғона етмай қолди. Битта ғалаба бизни совринли ўринлардан бебаҳра қолдирди. Шунга қарамай, клуб раҳбарияти, жамоамиз мухлислари «Бухоро» жамоасининг ўтган мавсумдаги иштирокидан қониқиш ҳосил қилишди. Акс ҳолда, бизни бу даражада қўллаб-қувватламаган бўлардилар. Олий лигадаги энг кўп томошабинга эга жамоа ҳам айнан «Бухоро» бўлди. Ўз майдонимиздаги ўйинларимизга деярли 10 мингдан кам мухлис келмади. Қолаверса, Ўзбекистон кубогида ҳам ёмон қатнашмадик. Икки ўйин натижасига кўра ўша пайтда амалдаги чемпион бўлиб турган «Пахтакор»ни мусобақадан чиқариб юбордик. Собиқ жамоамни чемпионат баҳсларида ҳам мағлубиятга учратдик. Умуман олганда, «Бухоро» учун мавсум омадли келди.\n- Шахсан ўзингиз учун 2016 йилги футбол мавсуми қандай ўтди?\n- Ўйлашимча, ёмон эмас. Мавсум жамоамга омадли келган экан, демак шахсан мен учун ҳам муваффақиятли ўтди. Тўғри, ҳар доим ҳам бир маромда ўйин намойиш этавермайсиз. Айниқса, бизнинг ёшда кўтарилиш, аксинча, пастлаш ҳолатлари учраб туради.\n- Нима деб ўйлайсиз, мураббийлар сизга майдонда етарлича ўйнаш имконини беришдими?\n- Ҳа, менга тақдим этилган имкониятлардан кўнглим тўлди. Жамоамизда рақобат жуда ҳам кучли. Бунинг натижасида захира ўриндиғида қолиб кетган ўйинларим ҳам бўлди. Лекин мураббийлар энг муҳим ва ҳал қилувчи аҳамиятга эга баҳсларда менга ишонч билдиришди. Асосий таркибда майдонга туширишди. Ўша учрашувларда жамоадошларимга ёрдам бера олганимдан хурсандман.\n- «Бухоро» билан шартномангиз якунландими?\n- Худди шундай. 30 декабрь куни шартномам якунланди ва эркин агентга айландим.\n- Янги мавсумда ҳам «Бухоро» шарафини ҳимоя қиласизми? Бу борада бир тўхтамга келдингизми?\n- Шундай деса ҳам бўлади.\nБухорода қолишни мақсад қилганман. Агар қандайдир ғайритабиий ҳолатлар бўлиб қолмаса, янги мавсумни ҳам «Бухоро» жамоаси таркибида бошлайман.\n- Олий лиганинг бошқа клубларидан таклифлар бўлмадими?\n- Таклифлар ҳамиша ҳам бўлган. Бу галги мавсумлар оралиғида ҳам бир нечта клубдан таклифлар бўлди. Лекин уларнинг ҳеч бири билан музокарага киришмадим. Асосий мақсадим - «Бухоро» жамоасида қолиш, якунига етган шартномам муддатини узайтириш. Аммо ҳозирча клуб раҳбарияти ва жамоа мураббийлар штабининг фикрини билмайман.\n- Олий лиганинг янги мавсумига қуръа ташланганидан сўнг жамоалар ўз рақибларини билиб олишди. Тўғри, ҳар қандай ҳолатда ҳам барча жамоалар билан ўйин ўтказилади. Лекин дастлабки турлардаги рақиблар номини билиш тайёргарлик кўришда анча қўл келади. Умуман, қуръа ҳақида қандай фикрдасиз?\n- Менимча, қуръа ҳар доимгидек сценарий асосида ўтказилди. Мен шунчаки, қуръа натижаларига тезда кўз югуртириб чиқдим. Мени ўзига жалб қилган томони шунда бўлдики, «Бухоро» кетма-кет иккита учрашувда мамлакатимизнинг икки гранд клубини ўз майдонида қабул қилар экан. Бу эса ажойиб имконият. Яъни чемпионлик учун курашда икки фаворит жамоадан муҳим очколарни тортиб олишимиз мумкин. Фақат бундан қанчалик фойдаланиб қолиш бошқа масала. Бу жамоаларга қарши кечадиган ўйинларда стадионимиз қай даражада мухлислар билан тўлишини тасаввур қиляпсизми? Мухлисларимиз катта учрашувлардан баҳраманд бўлишади.\n- «Бухоро» жамоасидан асосий таркиб футболчилари кетиши мумкин экан. Ҳар ҳолда бизда шундай маълумотлар бор. Бу хабарлар қанчалик ҳақиқатга яқин?\n- Биласизми, бу ҳақда тайинли ҳеч қандай маълумот ёки хабар эшитмадим. Ишонинг, чин сўзим. Билганим, асосий таркибнинг деярли барча футболчилари илк йиғинда жамоамиз билан бирга машғулот ўтказишди. Фақат Шавкат Саломов Малайзия клубида кўрикдан ўтиш мақсадида жўнаб кетганди. Азиз Ибрагимов бошқаларга нисбатан таътилдан кечроқ сафимизга келиб қўшилиши керак. Қолган барча футболчилар мавсумга тайёргарликни давом эттиришяпти. Ҳали чемпионат бошланишига икки ой вақт бор. Таркибда кўплаб ўзгаришлар рўй беради. Мураббийлар штаби янги футболчиларни кўрикдан ўтказади. Шундай экан, таркиб борасида ҳозир бир нарса дейиш мушкул. Билганим, клуб раҳбарлари ва мураббийлар ўтган йилги асосий таркибни тўлалигича сақлаб қолишни мақсад қилишган. Албатта, таркибни тўлиқ сақлаб қолишнинг имкони йўқ. Турли сабаблар билан асосий таркибнинг камида 2-3 нафар етакчи футболчиси клубни тарк этади. Футбол қонунияти шундай. Ўйлайманки, асосий таркибнинг негизи сақлаб қолинади.\n- Умуман, ўтган йилги чемпионат сизда қандай таассурот қолдирди? Камчиликлар қай ҳолатларда кўзга ташланди? Чемпионатимизнинг умумий муаммоларини нималарда кўряпсиз?\n- Шахсий фикрим, чемпионатимиз анча қизиқарли кечди. Чемпионлик учун кураш сўнгги турларгача давом этди. Агар сўнгги тур олдидан «Бунёдкор» ўз майдонида «Навбаҳор» билан кутилмаганда дуранг ўйнамаганида, чемпион номи охирги турда аниқланарди. Шунга қарамай, чемпионлик учун кураш анча қизғин кечди. Шунингдек, олий лигани тарк этадиган жамоа номи ҳам сўнгги турда аниқланди. Энг катта камчиликлардан бири сифатида олий лигада келилишган ўйинларнинг сақланиб қолаётганини айтган бўлардим. Бунга қарши кураш давом этаётган бўлсада, уни илдизи билан қўпориб ташлашнинг имконини топа олишмаяпти. Лекин аввалги йиллар билан таққослаганда, бундай ўйинлар нисбатан камайган. Чемпионатимизда келишилган ўйинлар сақланиб қолар экан, стадионга мухлисларнинг ташрифи ҳам кўпаймайди. Бу жараёнда телевидениенинг роли ҳам катта бўлади. Келишилган ўйинларни фош қилишда айнан телевидениега суяниш керак. Бунинг учун соф футболга ихтисослашган телеканал очилиши шарт. Масалан, «Бизнинг футбол» номли кўрсатув ташкил қилиб, унда футболимиздаги унсурлар, камчиликлар, муаммолар ва албатта, келишилган ўйинлар рўй-рост очиб ташланиши лозим. Кейин таҳлилий кўрсатувлар, онлайн репортажлар, олий лига ва кубок ўйинларидан жонли эфирларни бериш керак. Турли ёш тоифасидаги терма жамоаларимизнинг ўйинлари, унинг таркибидаги футболчиларнинг ҳолати, мусобақалардаги рақиблари ҳақида маълумот берувчи аналитик кўрсатувларни тайёрлаш лозим. Профессионал футбол лигаси эса ҳар бир жамоага профессионал даражадаги суратга олиш камералари билан таъминлашни мажбурий қилиб қўйиши шарт. Шундай жамоалар борки, хатто битта профессионал видеокамераси ҳам йўқ. Бу биринчи галда ўша жамоа мураббийлари учун ҳам қўл келади-ку! Ўйиннинг турли эпизодларини таҳлил ва муҳокама қилиш учун энг яхши ёрдамчи бу ўйин видео тасмаси-ку! Бизда телевидение ўйинларни олиб берса ҳам майли эди. Бундай ҳолат сақланиб қолар экан, жамоалар ҳеч бўлмаса шу томондан ўзлари ҳаракат қилишлари керак.\n- Янги мавсумда «Бухоро» жамоаси олдига қандай вазифалар қўйиляпти?\n- Айни дамда аниқ вазифа ва мақсадлар ҳақида гапиришга эрта бўлса керак, назаримда. Аммо шуниси аниқки, чемпионатда совринли ўринлар учун кураш олиб борамиз. Жамоамиз олдига фақат максимал вазифалар қўйилиши аниқ. Энг олий мақсадимиз ОЧЛда иштирок этиш бўлади. Мухлисларимиз бу онларни орзиқиб кутишяпти.\n- Хориж клубларидан, масалан, Малайзия ёки Таиланддан таклиф тушса, уни қабул қилармидингиз?\n- Фикримча, Ўзбекистон клублари орасида энг тушунадиган ва футболчилар билан ҳамфикр иш юритадиган мураббийлар штаби айнан бизда. Бу гапларни ишонч билан айта оламан. Жамоамизда ҳамиша футболчиларнинг манфаатлари биринчи ўринга қўйилади. Агар исталган футболчига хориж клубларидан ҳар икки томон учун манфаатли таклиф тушса, жамоамиз раҳбарлари ва мураббийлар бундан фақат хурсанд бўлишади. Футболчини қандай бўлмасин жамоада олиб қолишга интилишмайди. Энди шахсан ўзимга келсак, ҳозирча хориж клубларидан таклифлар бўлмади.\n- Максимилян, 2017 йилдан нималарни кутяпсиз?\n- Биринчи галда миллий терма жамоамиз учун ҳал қилувчи мавсум бўлади. Жаҳон чемпионати финал босқичига чиқиш учун ҳаракат қилаётган терма жамоамизни жиддий синов кутиб турибди. Футболчиларимиз гуруҳ босқичининг қолган 5та ўйинида ҳам ижобий натижага эришиб, мухлисларимизнинг кўп йиллик орзуларини рўёбга чиқаришларини истайман. Қолаверса, ОЧЛда иштирок этадиган клубларимизга ҳам зафар ёр бўлишини хоҳлайман. Жамоаларимиз орасидан биргина «Локомотив» ўз иштирокини тўғридан-тўғри гуруҳ босқичидан бошлайди. «Плей-офф»да қатнашадиган «Бунёдкор» ва «Насаф» жамоаларига муҳим учрашувларда омад тилайман. Олий лигамизда ўткинчи ўйинлар бўлмасин. Стадионларга мухлисларнинг ташрифи кўпайсин, деб тилак билдираман.\nК. АЛИМОВ суҳбатлашди\n00:09 ЎФА Халқаро бошқарма мутасаддилари "Интер" ФКда бўлиб туришибди (0)


Фуқаро ҳуқуқини бузишда жонбозлик кўрсатаётганлар\n29 октябр 2020, Тошкент вақти: 01:48\nЎзбекистонда фаолият юритаётган аксарият инсон ҳуқуқлари ташкилотлари вакиллари мамлакатда фуқаролар ҳуқуқлари ҳимояси оғир масала бўлиб қолаётганини таъкидламоқда.\n“Озодлик” мухбири айни масала юзасидан фуқароларнинг фикрларини ўрганишга ҳаракат қилди. Уларнинг кўпчилиги ўзининг фуқаролик ҳуқуқлари таъминланмаганини таъкидлади.\nСуҳбатдошларнинг айримлари бугунги кунда мамлакатда аҳолининг моддий имконият жиҳатдан табақалашуви юз бераётганини ва аксар ҳолларда моддий аҳволи ночор фуқаролар ҳуқуқлари қўпол равишда бузилаётганини айтиб ўтди.\nБозорда савдо қилаётган аёллардан эса: “Ҳозирги иқтисодий ночор шароитда, ота-оналар, айниқса, аёллар тирикчилик илинжида эрта-ю кеч кўчада юрган бир вақтда, инсон ҳуқуқларини таъминлаш ҳақида гап бўлиши мумкинми?”, деган жавобни эшитдик.\nСуҳбатдошларнинг асосий қисми бугунги кунда фуқароларнинг ҳуқуқлари, асосан, маҳаллий ҳукумат ва ҳуқуқ-тартибот органлари вакиллари томонидан бузилаётганини эътироф этди.\nЯқинда инсон ҳуқуқлари халқаро жамиятининг Ўзбекистондаги бўлими ҳузуридаги Ёшлар маркази ўтказган сўровда ҳам аксарият ёшлар ўз ҳуқуқлари, биринчи навбатда, ҳуқуқ-тартибот ходимлари томонидан бузилаётганини айтганди.\nМустақил кузатувчилар аҳолининг мазкур масалада шундай хулосага келиши табиийлиги, зеро, ҳақиқатан ҳам ҳукумат бошқарувининг турли поғоналарида ўтирган мутасаддилардан тортиб оддий милиционергача фуқаролар ҳуқуқини бузишда “жонбозлик” кўрсатаётганини таъкидлади.


Шавкат Мирзиёев Сардоба сув омборига бориб, тўғонни тиклаш ишларини кўздан кечирди (фото) — Review.uz\nШавкат Мирзиёев Сардоба сув омборига бориб, тўғонни тиклаш ишларини кўздан кечирди (фото)\nСардоба сув омборида тиклаш ишлари куну тун ташкил қилинган, юзлаб қурилиш ва бошқа махсус техникалар тинимсиз ишламоқда.\nЎзбекистон Республикаси Президенти Шавкат Мирзиёев Сирдарё вилоятида юз берган фавқулодда вазият сабабли ушбу ҳудудда бўлиб турибди.\nСардоба сув омбори тўғонининг очилиши кутилмаган офат, эл бошига тушган яна бир синов бўлди. Давлатимиз раҳбари бошчилигида халқимиз бирлашиб, саросимага тушмай, сабр-матонат ва меҳнат билан тез фурсатларда унинг оқибатларини бартараф этишга киришди.\nЮзага келган талафотларни бартараф этиш ишлари бугун ҳам давом этмоқда. Фавқулодда вазиятлар вазирлиги, Сув хўжалиги вазирлиги, Мудофаа вазирлиги, ҳуқуқ-тартибот идоралари, қурилиш-таъмирлаш ташкилотлари ва маҳаллий ҳокимликлар ўзаро мувофиқ ҳаракат қилиб, турмуш шароитларини тиклаш чораларини кўрмоқда.\nТаъкидлаш жоизки, бу ерда тиклаш ишлари куну тун ташкил қилинган, юзлаб қурилиш ва бошқа махсус техникалар тинимсиз ишламоқда. Сув иншоотларига ихтисослашган юқори малакали муҳандислар, бошқа туташ соҳа ва тармоқлар ишчи ва экспертлари жалб этилган.\nПрезидентимиз Шавкат Мирзиёев бугун Сардоба сув омборига бориб, тўғонни тиклаш бўйича амалга оширилаётган ишларни кўздан кечирди. Мутахассислар билан атрофлича муҳокама қилган ҳолда, дамбани мустаҳкамлаш бўйича қатор кўрсатмалар берди.\nШавкат Мирзиёев: Ёшларга замонавий қурилиш технологиялари бўйича етарли малака берсак, даромадлари ҳам икки-уч баробар ошади\nПрезидент “Бектемир металл конструкциялари” МЧЖни саноат кластерига айлантириш муҳимлигини таъкидлади (фото)\nШавкат Мирзиёев Мустақиллик байрами кунида катта йиғин ва сайиллар ўтказишни чеклашни талаб қилмоқда\n10.09.2020 12:22 448


11:27 / 04.02.2020\nBloomberg’нинг “Миллиардерлар индекси”га кирувчи 16 россиялик миллиардер бир ой ичида 8 млрд доллар йўқотди. Шу билан бирга рўйхатдан ўрин олган 7 нафар россикликнинг бойлиги умумий ҳисобда 2,7 млрд долларга кўпайган.\nБундай маълумотларни 2012 йилдан бери “Миллиардерлар индекси”ни эълон қилиб келувчи Bloomberg ахборот агентлиги келтириб ўтди. Ушбу рўйхатдан умумий ҳисобда дунёнинг энг бой 500 кишиси ўрин олади.\n7 россиялик миллиардер жорий йил бошидан ўз бойлигини янада оширишга муваффақ бўлган: Владимир Потаниннинг активлари 1,44 млрд долларга, Вагит Алекперов - 600 млн доллар, Виктор Рашников - 247 млн доллар, Леонид Федун - 237 млн доллар, Сулейман Керимов - 145 млн доллар, Андрей Гуриевники 38,9 млн долларга ва Виктор Вексельбергники 22,5 млн долларга кўпайган.\nРоссиянинг 16 миллиардеридан энг кўп йўқотишларга Леонид Михельсон учраган – 2,46 млрд доллар. Ундан ташқари, Геннадий Тимченконинг активлари 1,96 млрд долларга, Андрей Мельниченконики 1,52 млрд долларга, Алексей Мордашовники 976 млн долларга ва Алишер Умоновники 698 млн долларга камайган.\nРўйхатнинг етакчи учлигини Amazon раҳбари Жефф Безос 124 млрд доллар, Билл Гейтс 116 млрд доллар ва Бернар Арно 97,4 млрд доллар билан эгалламоқда.


Ўзаро товар айланмаси: Ўзбекистон ва Тожикистон кўрсатаётган рақамлар кескин фарқ қилмоқда - UzNews.uz\nЎзбекистон томони бераётган расмий рақам қўшни давлатникидан нақ 100 млн долларга кўп чиқмоқда.\nФото:Sputnik / Виталий Аньков\nЎзбекистон давлат статистикаси берган маълумотларга кўра, жорий йилнинг дастлабки 8 ойида Ўзбекистон ва Тожикистон ўртасидаги ўзаро товар айланмаси ҳажми $317 млн долларни ташкил қилган.\nБунда, Ўзбекистоннинг Тожикистонга экспорти улуши $255,1 млн долларни, тожик маҳсулотлари импорти эса $61,9 млн долларни ташкил қилган.\nТожикистон президенти ҳузуридаги Статистика агентлиги эса икки давлат ўртасидаги товар айланмаси ҳажми январь-август ойларида $217 млн долларни ташкил қилганини маълум қилди, дея хабар бермоқда “Asia-Plus” нашри.\nХусусан, Тожикистон Ўзбекистонга $52,9 млн долларлик экспортни амалга оширган бўлса, Ўзбекистондан $164,6 млн долларлик товар импорт қилинган.\nТожикистон томони давлатлар ўртасидаги товар айланмаси ҳажми жорий йилнинг мос даврига нисбатан 6,1 фоизга пасайганини қўшимча қилган.\nЭслатиб ўтамиз, сўнгги йилларда илк бор ўзбек-тожик товар айланмаси миқдори пасайгани қайд этилган. Охирги беш йилда икки давлат ўртасидаги товар айланмаси нақ 3,6 марта ошган. 2019 йилда ушбу рақамлар $362 млн долларни ташкил қилган.\nЎзбекистон Статистика қўмитаси экспорт таркибида хизматлар (72,1 млн), кимёвий воситалар ва улардан олинадиган маҳсулотлар (42,9 млн), озиқ-овқат маҳсулотлари (38,9 млн), энергия ва нефт маҳсулотлари (28,8 млн), қора металлар ва улардан тайёрланган маҳсулотлар (20,4 млн) ва бошқа маҳсулотлар 52 млн АҚШ долларини ташкил этганини маълум қилган.


Дунë, 20 март 2018\n25 май 2019, Тошкент вақти: 16:44\nсешанба 20 март 2018\nЭронликларни Наврўз билан табриклаган Трамп, Теҳрон ҳукуматини танқид қилди\nТуркманистонда озиқ-овқат тақчиллиги ва нархлар кўтарилиши ортидан дўконларда муддати ўтган озиқ-овқат маҳсулотлари ҳам сотила бошланди. Бу ҳақда Озодлик радиоси туркман хизмати Ашхабоддаги манбаларига таянган ҳолда хабар берди.\nРоссияда сайлов: Путин 76,6 фоиз овоз олди (ВИДЕО)\nҚачонгача кутиш керак? Россиянинг ҳали ўтмаган президент сайлови сабоқлари\nРоссияликлар 18 март кунги президент сайловида овоз беришга отланар экан, бунақа вақтда одатий саволларга ўрин йўқ эканини яхши билади. Ҳеч ким қайси номзоднинг кампанияси яхши ўтди, қайси бирининг сайловолди платформаси ишонарли чиқди, ким иккинчи босқичга ўтади, қабилидаги саволларни бериб ўтирмайди. Биров ким ютиб чиқиши ҳақида савол беришни ҳам истамайди.\nАҚШ ҳокимият идоралари Россиянинг етакчи разведка агентликлари, ўндан ортиқ Россия ватандошига қарши янги санкциялар жорий қилди. Улар орасида Россиянинг “тролль фабрикаси” деб аталган ташкилот ҳам бор.\nСурияда 7 йилдан буён тўхтамаётган урушнинг машъум статистикаси эълон қилинди\nЕтти йил бурун Сурияда бошланган уруш 350 мингдан ошиқ кишининг ёстиғини қуритди, аҳолининг ярмидан кўпроғини мамлакатдан чиқиб кетишга мажбур қилди.\nЕвропа Иттифоқининг ташқи сиёсат бўйича мутасаддиси Федерика Могерини 13 март куни Европа парламентида қилган чиқишида иттифоқнинг Марказий Осиё давлатлари билан ҳамкорлиги масаласига тўхталар экан, Европа Иттифоқи Ўзбекистонда олиб борилаётган ислоҳотларни қўллаб-қувватлаш истагида эканини билдирди.\nРоссиялик таниқли мухолифатчилар - Илья Яшин ва Владимир Милов Россиянинг 18 йиллик ҳукмдори - президент Владимир Путиннинг иқтисодий, ижтимоий ва геосиёсий бошқаруви якунларига бағишланган “Путин. Якунлар. 2018” ҳисоботини тақдим этди. Унда Россиянинг узоқ йиллардан бери ўрнатилган Путин бошқарувига танқидий баҳо берилди.\nБуюк Британия ўз ҳудудидан Россиянинг 23 дипломатини чиқариб юборади. Бу ҳақда баёнот билан Британия бош вазири Тереза Мэй чиқиш қилди.


Ўзнефтгазинспекция - Австрия Элчиси билан учрашув\nАвстрия Элчиси билан учрашув\nНашр учун версия 19.12.2018 15:17:00\n2018 йилнинг 18 декабрь куни Ўзбекистон Республикаси Ташқи ишлар вазири Абдулазиз Камилов Австрия Республикасининг Фавқулодда ва Мухтор Элчиси (қароргоҳи Вена шаҳрида) этиб тайинланган Алоис Краутни қабул қилди.\nВазир Элчининг ишонч ёрлиқларини қабул қилар экан, уни масъулиятли лавозимга тайинлангани билан табриклади ва муваффақиятлар тилади.\nСуҳбат чоғида ҳамкорликнинг деярли барча соҳаларида икки томонлама алоқаларнинг жадал ва изчил тус олгани қайд этилди.\nАбдулазиз Камилов Австриянинг 31 декабрь куни якунланаётган Европа Иттифоқидаги муваффақиятли раислигини алоҳида қайд этди.\nУчрашувда икки мамлакат ишбилармон доиралари вакиллари ўртасида тўғридан-тўғри алоқаларни кенгайтириш, жумладан ташрифлар алмашиш ва қўшма бизнес-форумларини ўтказишдан томонлар манфаатдорлиги тасдиқланди.\nТаъкидланганидек, томонлар маданий-гуманитар ҳамкорликка катта эътибор қаратмоқда. Шу ўринда Тошкент иқтисодиёт университетида Австрия амалий фанлар университети билан ҳамкорликда илғор дастурлар бўйича мутахассислар тайёрлаши режалаштирилаётган минтақамиздаги илк факультет очилиши муҳим воқеа ҳисобланади.\nСуҳбат чоғида айрим халқаро сиёсий масалалар муҳокама қилинди.


Британиянинг BP компанияси дунё нефть захираларига оид йиллик ҳисоботини эълон қилди\n17:52 / 21.06.2016\nВР компаниясининг "Энергетика соҳаси ҳақида умумий маълумот-2016" ҳисоботида келтирилган маълумотларга кўра, Венесуэла исботланган нефть захираси бўйича дунёда биринчи ўринда (300,9 млрд баррель) туради. Саудия Арабистони подшоҳлиги ҳудудида 266,6 млрд баррель нефть борлиги таъкидланса, Канаданинг бу борадаги кўрсаткичи 172,2 млрд баррелга тенг.\nЭрон, Ироқ, Россия ва Қувайтнинг нефть бойлиги тегишли равишда 157,8 млрд, 143,1 млрд, 102,4 млрд ва 101,5 млрд баррель атрофида. АҚШ нефть конларида 55 млрд баррель, Хитойда 18,5 млрд баррель қора олтин қазиб олиш мумкин.\nҲисоботга биноан, 2015 йил охиригача, Қозоғистонда исботланган нефть конлари 30 млрд баррелга тенглиги таъкидланган. Бу борада, Озарбойжонда 7 млрд баррель нефть борлиги ҳақида сўз юритилса, Ўзбекистон ва Туркманистон захираси 0,6 млрд баррелга тенглиги айтилган.\nШу билан бирга, ҳисоботга кўра, Россия, АҚШ ҳамда Саудия подшоҳлиги нефть қазиб олувчи етакчи мамлакатлар саналади.\nАммо, нефть истеъмоли борасида АҚШ ва Хитой давлатлари олдига тушадигани йўқ. Уларда тегишли равишда 19 396 минг ва 11 968 минг баррель нефтдан фойдаланилади.\nЎзбекистонда бир кунда 59 минг баррель нефть ва нефть маҳсулоти ишлатилади.


ОЛИЙ РАДА УКРАИНАДА ҲАРБИЙ ҲОЛАТ ЖОРИЙ ЭТИЛИШИНИ МАЪҚУЛЛАДИ\n26 ноябрь куни Украина Олий Радаси мамлакат ҳудудининг айрим вилоятларида 30 кунлик ҳарбий ҳолат жорий этиш тўғрисидаги Президент Петр Порошенконинг киритган қонун лойиҳасини қўллаб-қувватлади. Бу ҳақда ТАСС хабар берди.\nБундан бир кун олдин Украина Президенти Пётр Порошенко мамлакат ҳудудида ҳарбий ҳолат жорий этиш тўғрисидаги фармонини имзолади. Ушбу ҳужжат давлат раҳбари сайтида эълон қилинган эди.\nУкраина конституциясига кўра, Миллий хавфсизлик ва Мудофаа кенгаши (СНБО) ҳарбий ҳолат киритиш бўйича таклиф беради. Кейин уни Президент қўллаб-қувватлаб, махсус фармон чиқариши керак бўлади. Шундан сўнг Украина парламенти уни қабул қилиши мумкин.\nХоиж матбуоти хабарларига кўра, Украина Президентининг бу фармони Керчь бўғозида содир бўлган воқеа билан боғлиқ. 25 ноябрь куни Россия Федерал хавфсизлик хизмати (ФСБ) Украина Ҳарбий-денгиз кучларининг 3та кемасини Россия ҳудудига қарашли Қрим сувлари ҳудудига киргани учун қўлга олганди.


Тошкентда “одамфуруш” аёл қўлга олинди\n12:17 / 26.02.2016\nТошкент шаҳар Яшнобод туманида яшовчи фуқаро М.Бобораҳимова Ўзбекистон Республикаси ЖКнинг 135-моддасида кўзда тутилган жиноятларни содир этгани учун Тошкент халқаро аэропортида ҳуқуқ тартибот идоралари томонидан қўлга олинган. Бу ҳақида “Даракчи” нашри хабар бермоқда.\nМанбанинг ёзишича, айбланувчи Тошкентда қизларни алдаб, Туркияга юбориш билан шуғулланган. Маълум бўлишича, у содда қизларни Туркияда оддий иш билан ҳам миллион-миллион пул топиш мумкинлигига ишонтирган ва ҳатто “ҳотамтой”лик билан авиачипталарини ҳам сотиб олиб берган.\nТуркияда етиб борган қизларни, унинг жиноий шериги, яъни қўшмачи кутиб олган. Улар қизларнинг ҳужжатларини тортиб олиб, фоҳишаликка мажбурлашган.


Ҳукумат ёпиб қўйган масжид майдонида намоз ўқиш тўғрисидаги саволга жавоб - | Hizb-Uzbekiston.info\nHome›САВОЛ-ЖАВОБЛАР›Ҳукумат ёпиб қўйган масжид майдонида намоз ўқиш тўғрисидаги саволга жавоб\nҲизб ут-Таҳрир амири олим Ато ибн Халил Абу Роштанинг фейсбук саҳифасидаги зиёратчиларнинг берган саволларига жавобларидан (фиқҳий)\nМуҳаммадамин Жадидий (محمد أمين الجديدي)нинг ҳукумат ёпиб қўйган масжид майдонида намоз ўқиш тўғрисидаги саволига жавоб\nТунис ҳукумати масжидларни ёпиб қўйгандан сўнг, баъзи йигитларимиз аҳоли билан бирга масжидлар ёнида жума намозини ўқишди. Баъзи имомлар буни ботил, жума намози масжиддан бошқа ерда ўқилмайди, дейишмоқда.\nБизга бунинг шаръий ҳукмини ҳамда масжидлар ёпиб қўйилса, одамлар нима қилиши кераклигини кўрсатиб берсангиз.\nАллоҳ Таоло сизларга барака ато этиб, қилган ҳаракатларингизни муносиб мукофотласин.\nЖума намози масжидда ҳамда умумий мулк доирасига кирадиган очиқликда (яъни, майдонлар ва ҳоказо жойларда) ўқилиши жоиз. Бу иккиси ҳам мавжуд бўлса, яъни, масжид очиқ бўлиб, намозхонлар тиқилинч бўлмаса, намоз масжидда ўқилади. Агар жой етишмаса, очиқликда ўқиш мумкин. Муҳими, ҳар икки ҳолатда ҳам хусусий жой бўлмасин. Бошқача айтганда, жума намозини уйларда ўқиш жоиз эмас. Балки одамлар киришдан ман қилинмайдиган масжид ёки очиқликда ўқилиши керак. Аммо масжидлар қулфланган бўлса, очиқликда ўқиш дурустдир, бунинг ҳеч қандай ножоиз ери йўқ. Бундан тўсган киши гуноҳкор бўлади. Бу ҳақда биз қуйидаги нашрларимизда айтганмиз:\n1 – Ҳижрий 1441 йил 18 шаъбон, милодий 2020 йил 11 апрелдаги нашримизда бундай дейилган: «Агар давлат жума намозини масжидларда ёки умумий бўлган майдонларда ўқишни тақиқласа, гуноҳкор бўлади. Чунки нусуслар шуни ифодалайди ва Аллоҳ Субҳанаҳунинг\n«Эй мўминлар, қачон Жума кунидаги намозга чорланса (яъни азон айтилса), дарҳол Аллоҳнинг зикрига шошиб боринглар ва олди-сотдини тарк қилинглар! Агар биладиган бўлсангизлар, мана шу ўзларингиз учун яхшироқдир» [Жума 9]\nдеган оятидан шу нарса тушунилади. Шу боис, мусулмон жума намозига ҳеч бир тақиқсиз бориши керак.\n(Дарҳол Аллоҳнинг зикрига шошиб боринглар ва олди-сотдини тарк қилинглар). Демак, жумага саъй-ҳаракат қилмоқ фарз бўлиб, бунинг қаринаси мубоҳни тарк қилишдир… Масжидларни ёпган давлат эса – жавобда айтганимиздек – қаттиқ гуноҳкор бўлади».\n2 – Ҳизб нашр қилган «Намоз аҳкомлари» китобида ҳам бу нарса батафсил баён қилинган бўлиб, қуйидагича келади:\n«Жума намозини шаҳарда, қишлоқда, масжидда, шаҳардаги биноларда ва уларнинг саҳнида ўқиш дурустдир:\n– Чунки Росулуллоҳ ﷺ жума намозини Мадинада ўқиганлар. Ибн Аббос розияллоҳу анҳу бу ҳақда бундай ривоят қилади: «Росулуллоҳ ﷺнинг масжидида ўқилган жума намозидан кейинги илк жума намози Баҳрайннинг Жувосийидаги Абдуқайс масжидида ўқилган намоздир». Жувосий Баҳрайндаги қишлоқлардан биридир. Абу Ҳурайра бундай ривоят қилади: «Мен Баҳрайнда жума намозини ўқишга рухсат сўраб, Умарга мактуб ёздим. Чунки мен Баҳрайнда омил эдим. Умар эса, ўзинглар турган жойда тўпланиб, ўқийверинглар, деб жавоб ёзди». Аммо Росулуллоҳ ﷺдан «Шаҳардаги масжиддан бошқа ерда жума намози ҳам, ҳайит намозлари ҳам ўқилмайди», дея қилинган ривоят эса, саҳиҳ эмас. Имом Аҳмад бу ривоятни ҳадис эмас, деганлар.\n– Жума намозини очиқликда ўқиш жоиз. Чунки масжидни шарт қилувчи бирор бир нусус келмаган. Жума намози ҳам бошқа намозлар каби барпо этилиши талаб қилинган. Агар адо этишни вожиб қиладиган умумий нусусдан бошқа яна бирор нарса шарт қилинганда эди, бунинг учун нусус келган бўлиши керак эди.\n– Битта юртда бир нечта жойда жума намозини барпо қилиш ҳам жоиз. Агар юрт катта бўлса, жума намозини бир неча масжидда ўқиш мумкин, бунга эҳтиёж бор ёки йўқлиги ҳисобга олинмайди. Чунки бир нечта жойда жума намозини ўқиш мумкин эмаслиги тўғрисида ҳам, бунга эҳтиёж бўлиши ёки бўлмаслиги тўғрисида ҳам нусус келмаган. Демакки, мутлақ келган нусус шу бўйича қолади. Аммо Набий ﷺнинг жума намозини фақат битта масжидда ўқиганлари биттадан ортиқ масжидда ўқиб бўлмаслигига далолат қилмайди. Чунки Росулуллоҳ ﷺнинг бир ишни қилмаганликлари уни қилмаслик кераклигини англатмайди. Росулуллоҳ ﷺнинг битта масжиди бўлганлиги ва ўша масжидда намоз ўқиганлиги биттадан кўпроқ масжидда намоз ўқишни хоҳламаганига далолат қилмайди». Иқтибос тугади.\n3 – Ҳижрий 1360 йили вафот этган Абдураҳмон Жазирийнинг «Тўрт мазҳаб фиқҳи» китобида бундай дейилади:\n«Жума намозини очиқликда ўқиш дурустми? Мазҳаб имомларининг учтаси жума намозини очиқликда ўқиш дурустлигига иттифоқ қилганлар. Фақатгина Моликийлар дуруст эмас, деганлар:\n– Моликийлар айтади: жума намози уйларда ҳам, очиқликда ҳам дуруст бўлмайди, балки фақатгина масжидда адо этилмоғи даркор.\n– Ҳанбалийлар айтади: модомики шаҳар биноларига яқин экан, очиқликда ўқилган жума намози саҳиҳ бўлаверади. Қанчалик яқин бўлиши урфга кўра белгиланади. Агар яқин бўлмаса, намоз дуруст бўлмайди. Агар халифа жума намозини саҳрода ўқиса, заифларга имомлик қилиб бериши учун шаҳарда бирор кишини қолдириши лозим.\n– Шофеийлар айтади: модомики шаҳар биноларига яқин экан, очиқликда ўқилган жума намози саҳиҳ бўлаверади. Яқинлик ўлчови – уларнинг наздида – мусофир етиб келиб намозини қаср қилиши дуруст бўлмаган жойдир.\n– Ҳанафийлар айтади: Жума намозининг саҳиҳ бўлиши учун масжид шарт қилинмаган. Балки уни очиқликда ҳам ўқиш мумкин. Шу шарт биланки, шаҳардан бир фарсахдан зиёд узоқда бўлмасин ҳамда шартларида айтилганидек, халифа у ерда жума намозини ўқишга рухсат берган бўлсин».\n4 – Хулоса:\nа) Кўриб турганингиздек, имом Молик уни масжидда ўқимоқ вожиблигини айтяпти… У кишининг мана шу раъйига кўра, ҳукмдорнинг масжидни ёпиши жуманинг фарзлигини тўхтатиб қўяди. Агар ҳукмдор масжидда намоз ўқишга тўсқинлик қилса, Уммат ҳукмдорга қарши туриши керак.\nб) Бошқа фуқаҳоларга, айниқса учала мазҳаб имомининг раъйига келсак, улар жумани масжидда ҳамда очиқликда ўқишни жоиз, санаганлар.\nв) Аммо бизнинг таржиҳимизга келсак, биз буни юқорида баён қилиб бундай дедик: «Жума намози масжидда ҳамда умумий мулк доирасига кирадиган очиқликда (яъни, майдонлар ва ҳоказо жойларда) ўқилиши жоиз. Бу иккиси ҳам мавжуд бўлса, яъни, масжид очиқ бўлиб, намозхонлар тиқилинч бўлмаса, намоз масжидда ўқилади. Агар жой етишмаса, очиқликда ўқиш мумкин. Муҳими, ҳар икки ҳолатда ҳам хусусий жой бўлмасин. Бошқача айтганда, жума намозини уйларда ўқиш жоиз эмас. Балки одамлар киришдан ман қилинмайдиган масжид ёки очиқликда ўқилиши керак. Аммо масжидлар қулфланган бўлса, очиқликда ўқиш дурустдир, бунинг ҳеч қандай ножоиз ери йўқ. Бундан тўсган киши гуноҳкор бўлади…».\nг) Хуллас калом, сизларнинг масжид майдонида ўқиган намозингиз саҳиҳ намоздир. Давлат эса, икки марта гуноҳкор бўлди: биринчиси, масжидни ёпиш билан, иккинчиси, масжид ташқарисида ўқилишига тўсқинлик қилиш билан.\nАллоҳ Субҳанаҳудан тазарру ила сўраймиз, Халифаликни барпо бўлишини тезлаштирсинки, мусулмонлар намозларини тўғри шаклда адо этишга муяссар бўлсинлар.\n«Ҳолбуки улар фақат ягона Оллоҳга, у зот учун динни холис қилган Тўғри йўлдан оғмаган ҳолларида ибодат қилишга ва намозни тўкис адо этишга ҳамда закотни (ҳақдорларга) ато этишга буюрилган эдилар. Мана шу тўғри йўлдаги (Умматнинг) динидир» [Баййина 5]\nБиродарингиз Ато ибн Халил Абу Рошта 22 жумодулаввал 1442ҳ\n6 январ 2021м\nЖума намози саҳиҳ бўлиши учун Халифанинг бўлиши шартми? Эмлаш ва унинг шаръий ҳукмига оид саволга жавоб Муҳаммад сураси ва турмушга чиққан зинокор жориянинг ҳукмига оид саволларга жавоблар (Жиҳод Халифаликни тиклаш тариқати эмас) иборасини ойдинлаштиришга оид саволга жавоб\nTagsЖума намозимасжидНамоз аҳкомлариУмумий мулк\nАввал қандай эди ва хозир қандай бўлди


ЁШЛАРНИНГ ҲУҚУҚИЙ БИЛИМЛАРИ ОШИРИЛДИ\nҲар бир мамлакатнинг келажаги, эртанги куни, ёш авлод таълим-тарбиясига, салоҳиятига бевосита боғлиқ. Шу боис ёшларни жамиятнинг фаол аъзосига айланиши, ўз иқтидор ва истеъдодини намоён этиши учун юртимизда барча имкониятлар яратилган. Ёшларни ёт ғоялар таъсиридан асраш, уларда ватанпарварлик туйғусини юксалтириш, Ўзбекистон Республикаси Конституцияси ва қонунлари доирасида ўз манфаатларини мустақил амалга ошириш йўлларини эркин танлай олиш кўникмаларини шакллантиришда тарғибот тадбирлари муҳим аҳамият касб этади.\nОқолтин туман адлия бўлими, Оқолтин туман ҳокимлиги, ёшлар иттифоқи туман Кенгаши ҳамкорлигида 17-сонли умумтаълим мактабининг юқори синф ўқувчилари учун ташкил этилган тадбир ана шу мақсадларни ўзида ифода этди. Тадбирда Ўзбекистон Республикаси Президенти Шавкат Мирзиёевнинг Олий Мажлисга Мурожаатномаси мазмун-моҳияти тушунтирилиб, ёшларга берилаётган имкониятлар ҳақида атрофлича сўз юритилди.\nУчрашув давомида диний экстремизм, одам савдоси, коррупция сингари иллатларнинг салбий ва аянчли оқибатлари ҳаётий мисоллар асосида тушунтирилди. Бу борада қабул қилинган қонун ҳужжатларининг мазмун-моҳияти ҳақида кенг маълумотлар берилди.\nЭркин мулоқот майдонига айланган тадбирда ўқувчилар томонидан берилган саволларга батафсил жавоблар берилди.


Шерлар – Ўзбекистон\nГлавная / Маданият / Шерлар\nШерлар узбек тиллида\nБаҳор ҳақида шеър\n14.03.2018\tМаданият, Шерлар Comments Off on Баҳор ҳақида шеър\nБунавша диёри Телефон жиринглар, Эшик қоқилар…. Такрор бу ҳодиса Кечми ё наҳор. Яшил гулханларинг Қачон ёқилар, Қиш бӯйи мен сени Кутдим-ку баҳор. Энди хуш келақол, Дилбар баҳорим, Энди хуш келақол Келгин, марҳабо. Гулгун узорим, Битилмаган шерим Сеҳрли садо. Сенсиз тилак билан Яшармас олам, Сенсиз ният билан Ӯзгармас борлиқ, Гул умри …\nНаврӯз байрами ҳақида табриклар смс шеърлар\n14.03.2018\tМаданият, Шерлар Comments Off on Наврӯз байрами ҳақида табриклар смс шеърлар\nБахор таронаси Эй равон сув, эй бахорим сабзаси, Булбулим- гул хандасининг бандаси, Лолажон- куркам чаман арзандаси, Биз- бахор ошиклари, Севгининг содиклари. ******* Тонгда тугёни жушар какликларим, Ерга кукдан ёгилар ёмгир-зарим. Чашма поким- менинг жонпарврим, Биз- бахор ошиклари, Севгининг содиклари ****** Эй, жушар Кофарнихон, Уйкусизлик дардидан озурда жон, Хайкиринг лекин сира …\n08.02.2018\tМаданият, Шерлар Comments Off on Заҳириддин Муҳаммад Бобур ҳақида ғазаллари ва рубоийлари\n13.11.2017\tМаданият, Шерлар Comments Off on Тил ҳақида мақоллар\n09.10.2017\tМаданият, Шерлар Comments Off on Табрик сӯзлар туғилган кунга смс шеърлар\nсмс янги йил табриклари шеърлари\n04.10.2017\tМаданият, Шерлар Comments Off on смс янги йил табриклари шеърлари\nЯНГИ ЙИЛ тонги. Пок калбли инсонни кутлаб-эъзозлаб, Бахтли тонг отмокда – ЯНГИ ЙИЛ тонги. Келажак мехри-ла дилларни созлаб, Хусункор янграйди хаёт оханги. yangi yilingiz bilan 2015 Табассумга буркансин дуне, Кордек оппок булсин дилингиз. Булсин кордак тоза мусаффо, Кадам куйган ЯНГИ ЙИЛИНГИЗ. Yangi kun keltirsin baht, omad, …\nСоғинч Севги Муҳаббат ҳақида чиройли шеърлар\n06.05.2017\tМаданият, Шерлар Comments Off on Соғинч Севги Муҳаббат ҳақида чиройли шеърлар\nСокин тунда безовта қилиб, Энг сӯнгилар сафида бӯлиб. Сӯзларимни гулдаста қилиб, Дейман Туғулган кунингиз билн! Қувонаман жуда-жудаям, Қувончиздан қувонар олам. Гарчи гуллар тутолмасам ҳам, Дейман Туғулган кунингиз билан! Бу шеърни меҳрим парчаси дедим, Ҳар бир мисрасини сизга атадим, Табриклайман сизни азизим….., Дейман Туғулган кунингиз билан! Сизга тилакларим ҳали …\nОна алласи (ўзбек аллалар тўплами)\n21.04.2017\tМаданият, Шерлар Comments Off on Она алласи (ўзбек аллалар тўплами)\nАлла қайси элда, қайси тилда айтилмасин, эшитган одам юрагида ҳасрат ва ҳаяжон жўш уради. Алла айтмаган она бормикан бу дунёда?! Алла бўлажак йигитга қувват, қизга эса ҳаё ва иффат бахш этади! Алла айтган оналар миллат хотирасини асрайдилар! Алла – бешик қўшиғи бўлиб, бола туғилгандан то бешикдан чиққунча айтилган. Яна у …\n19.04.2017\tМаданият, Шерлар Comments Off on Алишер Навоий (1441-1501) ижоди шеърлари асарлари\nУлуғ ӯзбек шоири, мутафаккири ва давлат арбоби Низомиддин Мир Алишер Навоий темурийлар салтанатига тегишли Хуросон мулкининг маркази — Ҳиротда 1441-йилнинг 9-февралида туғилиб, шу йерда умрининг асосий қисмини ӯтказган. Навоийнинг отаси Ғиёсиддин Баҳодир темурийлар хонадонига яқин бӯлган. Шеър завқи ва истеъдоди ерта уйғонган Алишер етти ёшидаёқ Фаридиддин Атторнинг ‘Мантиқут-тайр’ асарини ёд …\nБобуржон АКБАРОВ: Икки-уч йил шунчаки, раҳматга ўйнадим\nРасман. Роналдудан зўрлаш билан боғлиқ айблов олиб ташланди


Америка Кубоги. Аргентина учинчи ўрин учун баҳсда Чилидан устун келди\nАмерика Кубоги мусобақасининг учинчи ўрини учун Аргентина ва Чили термалари ўзаро баҳсга киришдилар. Кескин ва муросасиз кечган баҳсда аргентиналикларнинг қўли баланд келди.\nУчрашувни чилиликлар фаол бошлашган бўлсада, биринчи бўлиб гол уриш Аргентинага насиб этди. 12-дақиқада Лионель Месси жарима зарбасини тезда ўйинга киритиб, Серхио Агуэрони дарвозабон билан бирга-бир вазиятга чиқариб юборди, ҳужумчи эса ўз имкониятини кўкка совурмади.\nОрадан ўн дақиқа ўтиб номинал мезбонлар иккинчи голни уришди, Жовани Ло Чельсонинг узатмасидан сўнг Пауло Дибала жарима майдонига ёриб кирди ва тўпни дарвозабон устидан ошириб голини нишонлади.\nБиринчи бўлим якунланиши арафасида кутилмаган вазият юз берди. 37-дақиқада Гари Медель ва Месси ўртасида келишмовчилик юзага келди, ҳакам буни қаттиққўллик билан жазолади ва икки футболчига ҳам қизил карточка кўрсатди.\nИккинчи бўлим ҳам кескинлик ва қўполликларга бой бўлди. Бўлим дебютида Чили вакиллари пенальти ишлаб олишди, ҳакам баҳсли вазиятда видеотакрорлардан сўнг 11 метрлик нуқтани кўрсатди. Уни Артуро Видаль аниқ бажарди.\nҚолган вақтда ҳисоб ўзгармади ва Аргентина терма жамоаси Америка Кубоги-2019 мусобақасининг бронза медалига эга чиқди.\nОгоҳлантиришлар: Босежур (16), Видаль (26), Пульгар (45), Пеццелья (57), Паредес (63), Фойт (79).\nАгуэронинг голини томоша қилинг:\nАмерика Кубоги Аргентина термаси Чили термаси


Тўйга 2 хонанда, 3 та машина ва 200 одам, дафн маросимидан сўнг "етти" ва "қирқ"лар ўтказилмайди - Тўй ва маросимлар ҳақидаги низом эълон қилинди - BBC News O'zbek\nЯнги йилдан бошлаб ўзбекистонликлар тўйига 250 дан ортиқ одам чақира олмайди. Келин-куёв кортежи 3 та машинадан ортмайди. Тўйга кўпи билан икки хонанда келиши мумкин. Мотам маросимлари билан боғлиқ "етти", "пайшанбалик", "йигирма", "қирқ", "йил оши" урф-одатларини ўтказиш тақиқланади. Ўзбекистонда тўй ва маросимлар ҳақидаги низом эълон қилинди.\nТақиқлар давлат олдидаги буюк хизматларига эга шахсларни хотирлаш ва юбилей тадбирларини ўтказишга тадбиқ қилинмайди.\nЎзбекистон Олий мажлиси Қонунчилик палатаси ва Сенати тўй, маърака ва маросимларни тартибга солиш бўйича қўшма қарорининг низоми эълон қилинди.\nЎзбекистон ҳукумати шу йўл билан дабдабали тўй ўтказишга пул топиш учун чет элга ишлашга кетаётган мигрантлар оқимини камайтирмоқчи.\nЎзбекистон Республикаси Олий Мажлиси Қонунчилик палатасининг Кенгаши ва Ўзбекистон Республикаси Олий Мажлиси Сенатининг Кенгаши қарорида айтилишича, Баъзи фуқаролар тўйлар, оилавий тантаналар, маърака ва маросимларни дабдаба билан ўтказишни қўшнилар, қариндошларнинг танқидларидан, қоралашидан, умуман олганда, жамоатчилик босимидан халос бўлиш воситаси сифатида тушунмоқда.\nНималар тақиқланди ва нималарга рухсат берилди?\n2020 йил 1 январдан бошлаб, Ўзбекистон тўй, оилавий тантана, маърака ва маросимларни ўтказишда қуйидаги чеклов ва тақиқлар киритилди:\nОилавий тантаналардан олдинги, тадбир давомидаги ва ундан кейинги қўшимча расм-русумларни ("келин навкари", "чорлар", "ота кўрди", "сеп ёйди", "қуда чақирди", "куёв чақирди", "келин чақирди", "тоғора юбориш", "пул сочиш" ва ҳоказоларни) ўтказишга йўл қўйилмайди.\nДафн этиш ва мотам маросимлари билан боғлиқ ортиқча тадбирларни ("етти", "пайшанбалик", "йигирма", "қирқ", "йил оши", "пул тарқатиш", "мато улашиш" ва ҳоказоларни) ўтказишга йўл қўйилмайди.\nТўйхона, кафе ва ресторанларда 50 ва ундан ортиқ шахс иштирокида тўйлар, оилавий тантаналар, маърака ва маросимлар ўтказиш учун тадбир ўтказувчи шахс ҳамда тўйхона, кафе ва ресторан раҳбари ўртасида шартнома тузилади.\nҚарорда ушбу тақиқларни бузганларга қандай жазо чоралари кўрилиши кўрсатилмаган.\nЎзбекистон ҳукумати тўй ва маъракаларни чеклашга олдин ҳам уринган.\nСенатнинг 14 сентябрь кунги Низоми ўзбекистонликлар томонидан бир хилда кутиб олинмаган, ўта кескин ва қарама-қарши муносабатларга сабаб бўлган.\nМазкур Низомга мувофиқ эса, тўйларни ўтказишда бундан буёғига "шуҳратпарастлик, дабдабабозлик ва исрофгарчиликка йўл қўйилмайди".\nТўйларда "чорлар", "ота кўрди", "сеп ёйди", "қуда чақирди", "куёв чақирди", "келин чақирди", "тоғора юбориш" каби қўшимча расм-русмлар бекор қилинади.\nМазкур янгилик Би-би-си Ўзбек хизматининг ижтимоий мулоқот тармоқларидаги акаунтларида ҳам ойнинг энг кўп эътибор қаратилган, фолловерлари орасида қизғин баҳсу мунозараларга сабаб бўлган мавзуларидан бири бўлади.\nАкаунтларимиздаги ҳар бир пост ўнлаб коментларга сабаб бўлгани кўрилади.\nЎзбекистонликларнинг бу хусусдаги коментлари умумиятла уч нуқтада бирлашади, инсонларнинг шахсий ҳаётларига аралашув, чеклов, ўтопик ёндашув қабилида ўзининг талқинини топади.\n"Давлат авваламбор ўзининг ишини уддаласин. Нарх-наво, коррупция, ишсизлик...", - деб ёзилади ана шундай коментларнинг бирида.\nБошқасида эса, "Чеклов билан ҳеч нарсага эришиб бўлмайди. Буни тарихда кўрганмиз", - дейиларкан, тўйларда ароқ қўймаслик тўғрисидаги фармойишлар эслатилади.\nЯна бир ўзбекистонлик, "Давлатни аралашмаган иши шу қолувди, одамлар ўзи фаросатини озгина ишлатса, кўпгина чиқим қилмас эди", - деган.\nАйрим ўзбекистонликлар наздларида эса, "Улар (Сенатдагилар - таҳр.) ҳам еган нонларини оқлаб егилари келаяпти-да. Хаёлларига келган нарсани қонун қилишмоқчи". "Уларга раҳмим келаяпти", - дея якун ясалган ана шундай коментларнинг бирига.\nХудди шу фикрнинг узвий давомидек кўрилган бошқа бир коментда эса, "Олий мажлисдагиларнинг бошқа қиладиган иши қолмабди, шекилли. Шунча муаммо турибди, улар тўйларни қисқартиришни ўйлайди. Нарх-наво ошиб ётибдию. Ҳа, ўзбеклар кўп гўшт егани учун гўштнинг нархи ошди, энди катта тўй қилани учун қарзга ботиб, чет элга ишга кетишаяпти ўзбеклар🤣🤣🤣, бошқа нарса ўйлаб топишолмади шекилли, халқнинг ўзи ҳамма нарсада айдор, гўшт ема, тўй қилма🤣🤣🤣", дея ёзилган.\n"Назорат қилиниши шарт", деган яна бир интернет фойдаланувчиси эса, "лекин фақат оддий халқ эмас. Балки шу қонунни қабул қилиб, тасдиқловчилар ҳам назорат қилиниши керак(ишониш қийин бўлса-да). Ўшанда адолатдан бўлади", - дея ўз фикрларини давом этдирган.\nБошқа бирига кўра, "Ленин ҳаммани тенглаштирмоқчи бўлди, халёпараст бўлиб чиқди".\nЎзбекистонликлар орасида Сенат Низомини муттасил ошиб бораётган нарх-наволар муаммосининг ечими сифатида кўрганлар ҳам бўлган.\nЯна бир интернет фойдаланувчиси буни порахўрлик ҳолларига барҳам бериши мумкин бўлган чора сифатида ҳам талқин этган.\nБир сўз билан айтганда, қолдирилган кўпчилик коментлар, гўёки, Ўзбекистон бугун юз тутиб турган актуал муаммолар билан уйғунликда таҳлил, талқин этилган.\n"Керак, сабаби нарх-наволарга кескин таъсир кўрсатади. Кўпгина оилалар шунинг учун бузилиб кетаяпти. Агар, халқ онгли равишда ўзи қилганида, давлат аралашмаган бўларди", - дейилади ана шундай коментларнинг бирида.\nБошқа бир ўзбекистонлик наздида эса, "мана шундай чекловлар эвазига тўйхоналар ўрнига завод-фабрикалар қурилади". Яъни, бу Ўзбекистон иқтисодий тараққиётининг асосларидан бири бўлиб хизмат қилади.\nКоментлар орасида, "Аллоҳ бу ишларни бошлаганларга куч-қувват ва сабр берсин", деганлари ҳам кўрилган.\n"Буни қонун билан тасдиқлаб, йўлга солиш керак. Тартибни бузганларга катта жарима солиш керак.", - деганлари ҳам анча-мунча учраган.\nҚолдирилган фикрлар орасида кам бўлса-да, "Шунчаки ҳамма айб ўзимизда, ўзбекларда, ўзимизча ғурурлимиз, паст келгимиз келмайди, бировдан ортда қолиш биз учун, худдики, шармандалик ва шу нарсаларни тўғри қабул қилишни умуман билмаймиз", деганлари ҳам кўзга ташланган.\n"Тўғри, айрим бачкана урф-одатларни йўқ қилиш керак, лекин дабдаба ва ҳашамат ҳақида гапирадиган бўлсам, ҳар ким кўрпасига қараб оёқ узатиши керак, деб ўйлайман. Керак бўлса, 40 кун тўй қилсин, қурби етса ТИТАНИК каби ҳашаматли кораблда ўтказсин тўйини.... Энг муҳими, инсон ўз даражасини билсин, айниқса, биз ўзбеклар. Ахир қишлоқда яшасангиз, "ФEРРАРИ" сотиб олиб, ҳайдай олмайсиз-ку, чунки қишлоқ йўлларида бу машинани хўрлайсиз, холос. Худди қурбингиз етмаган ҳашаматли тўйни қарз кўтариб қилиб, кейин ўзингиз хўрлангандай. Қисқаси, ўзбек ўз даражангни бил ва шунга яраша иш қил!!!", - дейилган.\nТўйлардаги сонлари чекланишини назарда тутаркан, Сенатнинг Низоми ҳатто ўзбекистонлик аксарият санъаткорларни нафақат беэътибор қолдирмагани, ҳатто, хавотирга солгани ҳам кўрилган.\nАйни шу хабар манзарасида Ўзбекистондаги қатор номдор, эл таниган хонандалар ўзига хос флешмобга қўл уришган.\nЎзларининг ижтимоий мулоқот тармоқларидаги акаунтларида ўз даромадлари акс этган роликларни чоп этишга киришишган.\nАсосий даромадлари тўй ва маросимлардан эса-да, топаётган пуллари сенаторлар хаёл қилган даражада кўп эмаслигини кўрсатмоқчи бўлишган.\nБунақаси ҳам Ўзбекистоннинг тўйларни ихчамлаштириш билан боғлиқ бу яқин тарихида кузатилмаган воқеъликка айланган.\nСиз-чи, юқоридаги қай бир фикрга қўшиласиз? Ёки бу масала борасида сиз қандай қараш ва муносабатдасиз?


ОЧЛ-2016: “Локомотив” “Ал Ҳилол” билан баҳс олдидан расмий машғулот ўтказди (+Фото) » Скачать музыку бесплатно новинки музыки 2016-2017\nОЧЛ-2016: “Локомотив” “Ал Ҳилол” билан баҳс олдидан расмий машғулот ўтказди (+Фото)\nКомментариев: 0 Просмотров: 527 Дата: 24-05-2016, 01:03 Хабарингиз берганимиздек, эртага Осиё Чемпионлар Лигаси 1/8 финал босқичи жавоб учрашувлари доирасида Тошкентнинг “Локомотив” клуби Саудия Арабистонининг “Ал Ҳилол” жамоасига қарши баҳс юритади. Бугун ҳар икки жамоа устозлари иштирокида матбуот анжумани ўтказилди. Шунингдек, кечки пайт ҳар икки клуб ҳам ўйинолди расмий машғулот ўтказишди. SPORTS.uz жамоаси доимгидек ушбу жараённи бевосита воқеа жойидан кузатди. Дастлаб меҳмонлар шуғулланишган бўлса, соат 19:00дан бошлаб “Локо” футболчилари ҳам расмий машғулотни ўтказишди. Мураббийлар штаби эртанги баҳсга жамоани яхши тайёрлашга уринишди. Футболчиларнинг кайфиятлари чоғ. Лекин шу ўринда уларнинг масъулиятни ҳам ҳис этиб турганликларини таъкидлаш жоиз. Барча “темирйўлчилар” машғулотда қаттиқ ишлашди. Дарвозабонлар ҳам эртанги учрашувга шай ҳолатда! Жасур Ҳасановнинг “патентлаб” олган ушбу табассуми эртага ишқибозларга ғалаба тақдим этишга ваъда бермоқда!. - деб хабар бермоқда Stadion.uz нашри.


Ҳаммаси «замҳоким»дан бошланган экан. Ортиқхўжаев кимларга...\n17.11.2019 19:23 0 22212\nБош прокуратура баёнот бериб, ҳолат ўрганилаётганини маълум қилганидан сўнг ҳадемай ҳокимнинг қаҳрига кимлар, қачон ва нима учун учраганига ойдинлик киритилишига шубҳа қолмаган эди (амалдорга қандай чора кўрилиши — алоҳида ва ҳозирча башорат қилиб бўлмайдиган мавзу). Бироқ воқеалар ривожи жамоатчиликни кўп куттирмади. Аён бўлдики, Ортиқхўжаевнинг «оташин нутқи» «Kun.uz» мухбирларига қаратилган экан! Бу ҳақда сайтнинг ўзи маълум қилмоқда.\nСайтнинг ёзишича, мазкур таҳдид «...шаҳар ҳокимидан Олмазор тумани ҳокимининг собиқ ўринбосари Абдурасул Ваҳобов билан боғлиқ воқеанинг эртасига «Kun.uz» мухбирлари Раҳматилла Исроилов, Шерзод Эгамбердиев ва Баҳодир Аҳмедов ҳоким қабулида бўлган чоғда янграган. Ўша куни ҳоким Олмазор тумани ҳокимининг эндиликдаги собиқ ўринбосари А.Ваҳобов ва мухбирларни ўз ҳузурига чорлаб, уларни яраштирмоқчи, ўртадаги тушунмовчиликни ҳал қилмоқчи бўлган. Аммо пойтахт раҳбари томонларни муросага келтира олмагач, журналистларга таҳдид қилишга ўтади. «Таҳририят ҳоким билан учрашув вақтидаги аудиоёзувни Ваҳобов ва «Kun.uz» ўртасидаги низоли вазият қасд олишга айланиб кетмаслиги ҳамда шаҳар ҳокимининг обрў-эътиборига путур етказмаслик учун оммага ошкор қилиш фикридан воз кечган эди», дея алоҳида қайд этади «Kun.uz». Шунингдек, қўшимча қиладики: «...16 ноябрь куни ижтимоий тармоқларда шу воқеага оид аудиоёзув тарқалишига таҳририятнинг алоқаси йўқ».\nТарқалган аудиода ўша кунги «суҳбат манзараси» тўла акс этмаган, шу боис таҳририят: «...Жаҳонгир Ортиқхўжаевнинг сўзлари ёзиб олинган тўлиқ форматдаги аудиоёзувлар «Kun.uz» таҳририятида мавжуд бўлиб, белгиланган тартибда кўриб чиқиш учун Бош прокуратурага тақдим этилиши» мумкинлиги айтади.\nЭслатиб ўтамиз, 2019 йилнинг 14 август куни Олмазор тумани ҳокими ўринбосари А.Ваҳобов «Kun.uz» журналистларига ташланиб, таҳририят мулки бўлган техника воситасини (штатив) синдириб ташлайди. Айни ҳолат тасвири оммавий ахборот воситаларида эълон қилиниши ортидан катта шов-шув келиб чиққанди. Воқеликнинг эртасига Тошкент шаҳар ҳокимлиги матбуот хизмати А.Ваҳобов билан интервью уюштиради ва унда туман ҳокими ўринбосари журналистни ўта оғир жиноятда айблаб (пора бериш), гўёки унинг «йўриғига юрмагани» учун ўзи ҳақида танқидий материал тайёрлаганини айтади.\nЎз навбатида журналист ҳоким ўринбосари туҳмат қилаётганини билдириб, унга нисбатан қонуний чора кўришни сўраб, Бош прокуратурага мурожаат қилади.\nШундан сўнг Тошкент шаҳар прокуратураси ҳолат юзасидан бир эмас, икки бор терговга қадар текширув ўтказиб, ҳар икки ҳолатда ҳам туман ҳокими собиқ ўринбосарининг хатти-ҳаракатларидан жиноят аломатларини топмайди, гўё...\nПойтахт прокуратураси куни кеча оммавий ахборот воситалари ходимлари учун фавқулодда матбуот анжумани уюштириб, «Kun.uz»&«замҳоким» можароси бўйича ахборот бериш асносида «бир тўхтамга келиб олиш» таклифини илгари сурганди. Бироқ шаҳар прокуратурасининг бу тадбири «емагани»дан хабарингиз бор.\n«Xabar.uz» ахборот-таҳлилий портали воқеалар ривожини диққат билан кузатиб боради.\nЖаҳонгир Ортиқхўжаев «замҳоким»


Можаро тафсилотлари: Алоқа узилди, Флинн биринчи қурбонми?\n16:02 / 14.02.2017\nАҚШ президенти Дональд Трампнинг миллий хавфсизлик бўйича ёрдамчиси Майкл Флинн истеъфога чиқди. У истеъфо тўғрисидаги мактубида вице-президент Майкл Пенс ва Оқ уйнинг бошқа вакилларига Россиянинг АҚШдаги элчиси Сергей Кисляк билан суҳбати ҳақида тўлиқ маълумот бермаганини тан олди. У Дональд Трамп ва Майкл Пенсдан узр сўраган.\nЎтган ойда ОАВ уни Россиянинг Вашингтондаги элчиси Сергей Кисляк билан ўтган йилнинг декабрида ўтказган учрашувида Россияга қарши санкцияларни муҳокама қилганликда айблади.\n«Афсуски, воқеаларнинг тез ривожланиши сабабли АҚШнинг сайланган вице-президенти ва бошқаларга Россия элчиси билан телефон орқали суҳбатим ҳақида қасддан бўлмаган ҳолатда етарлича маълумот тақдим этмадим. Президент ва вице-президентдан бунинг учун узр сўрадим, улар буни қабул қилди», деган Флиннинг бугунги баёнотида.\nЭндиликда унинг ўрнини истеъфодаги генерал-лейтенант Кит Келлог эгаллади.\nThe Washington Post Флинн Трампнинг инауграция маросимига 1 ой вақт борлигида Россия элчиси Кисляк билан телефон орқали суҳбатида Россияга қарши санкцияларни бекор қилиш масаласида гаплашгани эҳтимоли ҳақида ёзди.\nНашрдагилар унинг бундай мулоқотга киришиши Москва учун санкциялар келгусида юмшатилиши ёки бутунлай бекор қилиниши мумкинлиги ҳақида ёлғон тасаввур уйғотишини тахмин қилишди.\nШунингдек, Флинн аввалига бундай суҳбат бўлиб ўтганини тан олмагани, кейинроқ унинг расмий вакили орқали «суҳбатда бу мавзу ҳам муҳокама қилинган бўлиши мумкинлиги»ни билдирганига урғу қаратилди.\nКремлдагилар ҳам ўз ўрнида «бу мулоқот бўлиб ўтгани», лекин «бошқа хабарлар рост эмаслиги»ни билдирди.\nThe Washington Post нашри Адлия вазирлигини собиқ раҳбари Салли Йейтснинг Оқ уйни огоҳлантиргани ҳақида ёзди. У президентнинг хавфсизлик масалалари бўйича маслаҳатчиси Майкл Флинн «Россия томонидан шантажга учраши мумкинлиги», Москва бу амалдорни бошқара олишини айтганди. Лекин Россия Трампнинг маслаҳатчисига қай восита билан таъсир ўтказиши аниқ айтилмади.\nНашр шунингдек, Барак Обама президентлигининг сўнгги кунларида АҚШ Миллий разведкаси директори Жеймс Клэппер, шунингдек, МРБнинг собиқ раҳбари Жон Бреннан Йейтснинг фикрини қўллаб-қувватлаётганини қайд этди. Газета манбалари талқинига кўра, Йетс, Клэппер ва Бреннан «Флинн келишув йўлига ўтиб, ўзини обрўсизлантирадиган вазиятда қолдириши»дан хавфсирашган.\nОқ уй ва Конгресснинг реакцияси\nАҚШ президенти Дональд Трамп вазият оғирлашганидан хабар топгач, вице-президент билан бу масалани муҳокама қилган. Трампнинг катта маслаҳатчиси Келлиэнн Конуэйнинг айтишича эса, президент «Флиннга тўла ишонишда» давом этган.\nСенатдаги Демократик озчилик етакчиси Чак Шумер Флиннга нисбатан текширув ўтказиш зарурлигини маълум қилди.\n«Биз Флинн россияликлар элчиси ва бошқалар билан ўтказган муҳокамалар бўйича текширув ўтказилишини сўраймиз ва талаб қиламиз», — дея Шумернинг сўзларини келтирган The Hill.\n«Биринчидан, биз Флинн Россия элчиси ва бошқалар билан нимани гаплашганини аниқлаш учун мустақил текширув ўтказилишини талаб этамиз. Иккинчидан, унинг текширув охирига қадар ишдан олиниши, агар унинг қонунчиликни ва этик тамойилларни бузгани аниқланса ишдан кетказилиши керак», — деганди Шумер матбуот анжуманида.\nБундан ташқари, Давлат департаментида АҚШ Давлат котиби ўринбосари Том Шэннон 14 февраль куни РФнинг АҚШдаги элчиси Сергей Кисляк билан учрашув ўтказилиши айтилган. Ушбу мулоқот Вашингтонда, ишчи тушлик форматида ўтказилади. Маросим матбуот учун ёпиқ бўлади. Учрашувда айнан қандай мавзу муҳокама қилиниши аниқ айтилмаган.\nПентагон содиқ ходими Майкл Малуфнинг фикрича, Майкл Флиннинг истеъфоси воқеаларнинг муваффақиятсиз ривожини англатади. У буни демократларнинг ғалабаси деб аташ мумкинлиги ҳақида гапирган.\n«Бу ОАВ ва демократлар ғалабаси. Уларга жорий маъмурият ёқмаётганди, шунинг учун улар қўлларидан келган ишни қилишмоқда. Бу ҳали бошланиши», — дейди эксперт. У элита аввалдан Флиннга қарши бўлгани, унинг Россия ҳукумати таъсиридаги RT телеканалида таҳлилчи сифатида намоён бўлгани оловга ёғ сепган каби таъсир қилганини эслаб ўтган.\nБундан ташқари, Малуф Трамп ҳамиша Россия билан муносабатларни тиклаш тарафдори экани учун танқидга учраб келаётгани, матбуот эса унинг ўзи ёки маъмуриятидаги аъзоларнинг эҳтиётсизлигини кутиб яшаши ҳақида қайд этиб ўтган. Шу билан биргаликда, Флинн можароси АҚШ президентининг бу йўналишдаги режаларига таъсир кўрсатмаслигини қўшимча қилган.\n«Трамп Путин билан яқинлашиш ниятида экани, у билан ҳамкорлик қилишга тайёрлигини айтган. Менимча у ҳеч нарсани ўзгартирмайди», — дея сўзини якунлаган у.\nАҚШ бош прокурори Россия вакиллари билан сайловлар мавзусини муҳокама қилганини рад этди\n14:21 / 02.03.2017\nАҚШда навбатдаги можаро: Бош прокурор ўтган йилда Россия элчиси билан 2 марта гаплашган\n11:51 / 02.03.2017\n17:22 / 20.02.2017


Жиловсиз коронавирус. Аҳоли орасида касаллик кескин кўпайди - xabar.uz\nЖиловсиз коронавирус. Аҳоли орасида касаллик кескин...\n05.07.2020 00:30 0 7131\nШу йилнинг 4 июль куни мамлакатимизда 312 ҳолатда касаллик қайд этилди. Шундан 162 нафари Карантин муассасаларида, 142 нафари аҳоли орасида (шундан 105 нафари Тошкент шаҳрида, 36 нафари Тошкент вилоятида, 1 нафари Бухоро вилоятида), 8 нафари халқаро юк ташувчи автомашина ҳайдовчиларида орасида аниқланган. Бу ҳақда ССВ матбуот хизмати хабар берди.\nАввал хабар қилинганидек, 4 июль куни Тошкент шаҳридаги тиббиёт муассасаларида аввалига 55 нафар, сўнгра яна 119 нафар бемор тузалиб, жами 174 нафар фуқаро соғайди.\nҲозирда касаллик қайд этилган жами 9708 нафар бемордан 6425 нафари соғайиб, даволаниш кўрсаткичи 66 фоизни ташкил этмоқда.\nҲозирда мамлакатимизда уй карантинида 42 659 нафар, стационар карантинда эса 24 301 нафар фуқаро тиббий кузатувда бўлиб турибди.\nТошкент коронавирус аҳоли орасида


Трамп нега Эронга уруш очмади?\n21:10 / 09.01.2020\nАмерикаликларнинг Ироқдаги ҳарбий базаларига берилган ва бирор ҳарбий хизматчига зарар етказа олмаган ракета зарбалари Эрон учун ҳам, АҚШ учун ҳам манфаатли бўлиб чиқди. Теҳрон ҳукумати Қўшма Штатлардан ўч олиш ҳақидаги баёнотини намойишкорона ҳужум қилиш орқали амалда бажарди (АҚШга очиқчасига ҳужум қилиш ҳаммага ҳам эмас). Вашингтондагилар эса Трампни мулоҳазали ва тинчликпарвар сиёсатчи сифатида кўрсатишди.\nДональд Трампнинг имижи буткул ўзгариш учун 24 соат кифоя бўлди. Дам олиш кунларида АҚШ президенти Эрондаги ҳалокатли зарбалар бериб, бу мамлакатдаги тарихий ва маданий обидаларни йўқ қилиш билан таҳдид қилаётганди. Чоршанба куни эса ортида мамлакатнинг юқори лавозимли амалдорлари ва Пентагон раҳбарлари турган Оқ уй эгаси хотиржамлик ва тинчликка чорлаб нутқ қилди, у Теҳроннинг америкаликлар базаларига уюштирган ракета ҳужумларига жавобан уруш очилмаслиги ва бунга жазо сифатида фақатгина иқтисодий санкциялари қўлланишини маълум қилди.\n«Бизда жуда кучли қуроллар ва техникалар бор, [...] аммо бу биз улардан фойдаланишимизни англатмайди. Биз уларни қўллашни истамаймиз», дея мулоҳазакорлик билан қайд этган Трамп.\n(Чоршанба куни кечқурун АҚШнинг БМТдаги доимий вакили Келли Крафт БМТ Хавфсизлик кенгашига нома йўллади, унда Вашингтон «Эрон билан олдиндан шартлар қўймаган ҳолда жиддий музокаралар бошлашга тайёрлиги» қайд этилган. У АҚШнинг мақсади «жаҳонда тинчлик ва хавфсизликка эҳтимолий таҳдидларнинг олдини олиш экани»ни таъкидлаган.)\nОқ уйдагилар Теҳроннинг режаларидан қандай воқиф бўлишди?\nЭрон телевидениеси маълумотига кўра, ракеталар Америка базасига учирилиш жараёни\nҲужум куни Ироқ бош вазири Одил Абдул-Маҳдий ракеталар зарбасидан бирор жабрланувчи бўлмаганини Ироқ ҳукумати ҳужум ҳақида олдиндан огоҳлантирилгани билан изоҳлади. Теҳроннинг «олдиндан огоҳлантируви» ҳақидаги хабар чиндан ҳам бош вазирнинг фейсбукдаги расмий саҳифасида ҳужум бошланишидан бир соат олдинроқ эълон қилинганди.\nАҚШ маъмуриятидаги манба эса Би-би-си мухбирига берган интервьюсида Оқ уйдагилар бўлажак ҳужум ҳақида Ироқ ҳукуматидагилардан ҳам олдинроқ хабар топганини маълум қилган.\nАмерикадаги бир қанча нашрлар маълумотига кўра, жумладан, CNN ва ABC телеканаллари, Ироқ ғарбидаги Айн ал-Асад базасидаги ва Ироқ Курдистони ҳудудидаги Арбил шаҳрида жойлашган халқаро коалициянинг мувофиқлаштириш марказидаги ҳарбий хизматчилар ҳужум вақтида бехавотир жойда - ер ости бункерларида бўлишган. Бундан ташқари, Пентагондаги манбалар маълумотига кўра, ҳарбий базалардаги барча ходимлар ҳимоя костюмларида бўлишган, уларда ҳужумга тайёргарлик учун етарли вақт бўлган.\n«Олдиндан кўриб қўйилган чоралар америкалик ҳарбийлар ҳаётини сақлаб қолишга имкон берди», деган чоршанба куни АҚШ Давлат департаменти расмийси журналистларга телефон орқали ўтказилган брифингда.\nБи-би-си суҳбатдошининг тасдиқлашича, Вашингтондагилар ракета зарбалари берилиши ҳақида сешанба тонгидаёқ (маҳаллий вақт билан), ҳужум бошланишидан 12 соат олдин хабардор бўлишган. Америка томони бу ҳақдаги маълумотни разведка хизматидан, шунингдек, Ироқ ҳукуматидан олган.\n«Биз ҳужум нишонлари ҳарбий базалар бўлиши ҳақида олдиндан билардик, бу маълумотни ироқликлар ҳам ҳужумлар олдидан тасдиқлашди», деган Би-би-си суҳбатдоши. У маълумотлар қандай йўл билан қўлга киритилгани (Эрон раҳбарияти вакилларининг ўзаро телефон сўзлашувларини тинглаш, сунъий йўлдош разведкаси ёки жосуслик хизмати орқали) ҳақидаги саволга жавоб бермаган.\nАфтидан, Теҳрондагиларга ҳам ўз режаларини махфий тутиш зарурат бўлмаган. Washington Post нашри маълумотига кўра, сешанба куни кундузи Эрон ҳукумати БМТ Хавфсизлик кенгашига бўлажак ҳужумнинг юридик асослари кўрсатилган нома йўллаган. Бу нома матни ошкор этилмаган, аммо, ТИВ раҳбари Жавод Зариф айтганидек, Эрон ўз ҳаракатларини халқаро ҳуқуқ нормалари билан асосламоқчи бўлган. Ракета зарбалари берилиши билан вазирнинг твиттерида халқаро ташкилот уставига илова берилган ёзув пайдо бўлди.\n«Эрон БМТ Низомининг 51-моддасига мувофиқ ўз-ўзини мудофаа қилиш мақсадида бизнинг фуқароларимиз ва юқори мартабали шахсларимизга қарши қўрқоқларча ҳужум бошланган ҳарбий базани нишонга олиб, муносиб чоралар кўрди. Эрон кескинликни ошириш ёки уруш келтириб чиқариш учун ҳаракат қилмайди, бироқ ҳар қандай агрессиядан ҳимояланади», дея ёзди у.\nБу қандай бўлгани номаълум, лекин 7 январь куни маҳаллий вақт билан соат 16:00даёқ, ҳужум амалга оширилишига бир соатдан кўпроқ вақт борлигида АҚШ президенти маъмурияти ходимлари Оқ уй тадбирларида қатнашувчи журналистларни Теҳрон ракета зарбасига тайёргарлик кўраётгани тўғрисида огоҳлантирган. Худди шу вақтда вице-президент Майк Пенс сешанба куни кечқурунга режалаштирилган телевизион интервьюсини бекор қилган.\nТеҳрон қандай қуроллар ишлатган?\nЧоршанба куни Пентагондаги брифингда чиқиш қилган АҚШ мудофаа вазири Марк Эспер ва АҚШ Қуролли Кучлари бирлашган штаб бошлиқлари қўмитасининг раиси Марк Милли маълум қилишдики, чоршанбага ўтар кечаси Эрон томонидан Ироқдаги Америка базаларига 16та кичик ва ўрта масофага ҳаракатланувчи баллистик ракеталар учиб келган. Улардан 11таси Айн ал-Асад авиабазига, яна биттаси Арбилдаги мувофиқлаштириш марказига келиб тушган. Тўртта ракета, америкалик ҳарбийлар маълумотига кўра, нишонга етиб бормаган.\nАҚШ мудофаа вазирининг таъкидлашича, ҳужумлардан мақсад «биноларга зарар етказиш, автотехникаларни йўқ қилиш, самолётлар ва бошқа учиш қурилмаларини яксон этиш, шунингдек, шахсий таркиб аскарларини йўқ қилиш» бўлган.\nМарк Эспер ракеталар ҳужуми етказган зарарни «жиддий эмас» деб баҳолади.\n«Ангарлар (самолётлар турадиган ёки таъмирланадиган махсус бино), учиш-қўниш йўлаклари, автомобиллар тураргоҳи ва бир вертолёт шикастланган», дея санаган Пентагон раҳбари.\nАмеркалик ҳарбий экспертлар маълум қилишича, Ироқдаги базага ҳужумда эронликлар икки хил ракетадан - яқин радиусга учувчи (300-500 км) Fateh-110 ва нисбатан оғирроқ ва узоқроққа учадиган (750 километргача) Quam-1 ракеталаридан фойдаланишган.\nЧоршанба тонгида Эрон давлат телеканаллари ракета зарбалари оқибатида америкалик 80 нафар ҳарбий хизматчи ўлдирилгани ҳақида хабар тарқатганди.\nАмерика томони ва халқаро коалиция вакиллари ҳужум оқибатида ҳеч ким шикастланмаганини маълум қилишди.\nКалифорниядаги Миддлбери институти таҳлилчиси Дэвид Шмерлер сунъий йўлдош тасвирларини ўрганган ҳолда Эрон ракеталаридан камида биттаси «ўта аниқлик» билан нишонга текканини маълум қилди. Аммо бу нишон самолётлар турадиган ангар бўлган.\n«Айн ал-Асадда ичида одамлар бўладиган бошқа бинолар ҳам бўлган. Улар нега одамлар бўлган биноларни нишонга олмагани тушунарсиз», деган у.\nТрамп нега уруш очмади?\nРакета зарбалари оқибатлари ҳақидаги маълумотлар тез вақт ичида Ироқдаги мутахассислар томонидан Вашингтонга етказилди. Пентагоннинг тасдиқлашича, ҳужумдан кейин бир неча соат давомида ҳарбий базалардаги барча ходимлар ер остидаги махсус бошпаналарда бўлишган.\nЧоршанба куни Вашингтон вақти билан соат 7:30да Америка ҳарбийлари ва махсус хизматлар раҳбарияти президентга Эрон ҳужуми оқибатида бирор америкалик ҳалок бўлмагани ёки жароҳатланмагани ҳақида ҳисобот беришган.\nПентагон экспертлари ва АҚШ махсус хизматлари бир неча соат давом этган муҳокамалардан кейин «агар Эрон истаса, жиддий талофат етказиши мумкин бўлгани» тўғрисида хулосага келишган.\nБу маълумотни Washington Post нашрига берган интервьюсида нуфузли сенатор-республикачи, ракета ҳужумларидан кейин бир неча марта Трамп билан телефон орқали гаплашган Линдси Грэм ҳам тасдиқлаган.\n«Ҳужум Эрон ҳукуматининг ўз аҳолиси учун ўз кучини намойиш этиш мақсадида амалга оширилган. Улар шунчаки кучини кўрсатиб қўймоқчи бўлишган, аммо улар бу зиддият тезроқ якунланишини исташмоқда, чунки улар президентдан (Трампдан) қўрқишади», деган у.\nОқ уй маъмуриятидаги ўз шахси сир қолишини истаган манба Washington Post мухбири билан бўлган суҳбатда Эрон ҳукумати «ички манфаатларини ҳимоя қилишга интилаётгани» ва АҚШ билан уруш бошлашни эмас «ўз обрўсини сақлаб қолиш»ни истаётгани ҳақида гапирди.\nCNN телеканали маълумотига кўра, ракета зарбалари якунланганидан кейин Теҳрондаги расмийлар Вашингтонга камида уч марта Эрон ҳарбий ҳаракатларни давом эттириш ниятида эмаслиги ҳақида хабар йўллаган. Швейцария ҳукуматидаги манбанинг тасдиқлашича, АҚШ ҳам, Эрон ҳам Американинг Теҳрондаги манфаатларини ифода этувчи Швейцариядаги дипломатлар орқали ўзаро хабарлар алмашган.\nЧоршанба куни тонгдаёқ Оқ уйга Пентагон ва АҚШ Давлат департаментидан мутахассислар келишган, АҚШ Эронга ҳарбий йўл билан жавоб қайтармаслиги бўйича қарор қабул қилингач, спичрайтерлар жамоаси иштирокида Дональд Трампнинг кўпчилик учун кутилмаган тарзда тинчликпарвар руҳидаги чиқиши тайёрланган.\nТрампнинг ўзи ҳам тайёрланган текстни деярли ўзгартирмаган. Washington Post хабарига кўра, президент текстга фақат битта ўзгартириш киритган, у чиқишини оддий саломлашиш билан эмас, сиёсий баёнот билан бошлаш истагини билдирган.\n«Мен Қўшма Штатлар президенти эканман, Эрон ҳеч қачон ядро қуролига эга бўла олмайди!», дея оташин сўзлар билан миллатга мурожаатини бошлаган Дональд Трамп кейин хотиржамлик билан шундай деди: «Хайрли тонг».\nТрампнинг ракета зарбасига жавоби: Эрон чекинди, АҚШ босимни давом эттиради\nЭнди АҚШ ва Эрон ҳарбийларининг тўғридан-тўғри ўзаро тўқнашувига гувоҳ бўлмасакда, зиддият минтақадаги америкаликлар ва Эрон таъсиридаги шиаларнинг ҳарбийлашган кучлари ўртасидаги тўқнашувлар кўринишида давом этиши эҳтимоли юқори.\n«Эрон сиёсати ўзгариши даргумон: у минтақадаги мақсадларига, шу жумладан, Америка ҳарбийлари Ироқдан чиқиб кетишига эришиш учун интилишда давом этади. Сулаймонийнинг ўлдирилиши АҚШнинг Ироқдаги позициясини кучсизлантирди. Аммо воқеалар декабрь ойи охирида АҚШ базаларига Эрон таъсиридаги маҳаллий шиа айирмачилари томонидан ҳужум уюштирилишидан бошланганди», дея эслатади Би-би-си таҳлилчиси Жонатан Маркус.\nОятуллоҳ Али Хоминаий\nЭрон олий раҳнамоси оятуллоҳ Али Хоминаий ҳужумни АҚШга тортилган «тарсаки» деб атади.\n«Кечаги воқеа – АҚШга туширилган тарсаки. Америка минтақадаги балолар манбаи ҳисобланади. Америкалик барча ҳарбийлар минтақани тезроқ тарк этишлари шарт. Аммо бундай ҳарбий амалиёт етарли эмас. Муҳими Американинг минтақадаги мавжудлигига якун ясаш», деди у.\nЧоршанба куни ҳудуддаги камида икки гуруҳ америкаликларга қарши уруш бошлаши ҳақида эълон қилди.\nЭрон Ташқи ишлар вазири Муҳаммад Жавод Зариф шу ҳафтада берган интервьюсида Теҳрон «бутун минтақадаги ғазабланган одамларни назорат қила олмаслиги мумкинлиги»дан огоҳлантирганди.\nЭрон президенти Ҳасан Руҳоний эса чоршанба куни ҳукуматдаги чиқишида шундай деди: «Менимча, Қўшма Штатларга асосий жавобни минтақадаги халқлар бериши керак: америкаликлар бизнинг қадрли генералимиз Сулаймонийнинг қўлини узишди, бунга жавобан Американинг бу ҳудуддан оёғи узилиши керак».\nКатта уруш таҳдиди\nҲозирги воқеалар олови ўчгандан кейин ҳам минтақада АҚШ ва Эрон ўртасида уруш келиб чиқиш хавфи йўқолмайди.\n«Жиддий уруш хавфи ҳамиша сақланиб қолади. Сулаймонийнинг ўлими туфайли юзага келган инқирозли ҳолат якунланаётган бўлсада, истиқболда Эрон ва АҚШ урушишга чоғланишда давом этаверади ва агар олий даражадаги музокаралар орқали сиёсий келишувга эришилмаса, бу жараён тўхтамайди», дея ҳисоблайди эксперт Жереми Боуэн.\nЭрон ракеталари етиб борадиган ҳудудлар\nФото: DIA, D3 Design\nБи-би-си таҳлилчиси 2015 йилда Эрон ядро дастури бўйича келишув имзоланган маҳалда томонлар ўртасида илиқлик пайдо бўла бошлагани, аммо кейин АҚШда Трамп президентликка сайлангач, 2018 йилда у «Эрон билан ядро келишуви»дан чиқиб, томонлар ўртасида зиддият яна чуқурлаша бошлаганини қайд этган.\nЭрон ҳарбий авиацияси базалари жойлашган ҳудудлар (Fighter Base)\nЧоршанба куни Трамп яна бир марта Эрон билан 2015 йилги ядровий келишувни танқид қилиб, қолган иштирокчилар - Буюк Британия, Германия, Франция, Россия ва Хитойни ҳам бу келишувдан чиқиб, Эрон билан янги ядровий келишув бўйича музокаралар бошлашга чақирди.\nБошқа томондан, Эрон ва АҚШ ўртасидаги урушдан қочиб қутулиб бўлмаслиги ҳақида 40 йилдан буён, 1979 йилги инқилобдан буён гапириб келишади.\nЭрон қўшнилар учун хавф манбаига айланди. Ҳукумат коронавирус бўйича маълумотларни яширмоқдами?\n19:59 / 24.02.2020\nТожикистон коронавирус сабабли Эрон билан авиаалоқани тўхтатди\n01:05 / 24.02.2020\nЭронда коронавирусга қарши курашга қуролли кучлар жалб қилинади. Қўшни давлатлар Эрон билан чегарани ёпди ва авиалоқани тўхтатди\n00:52 / 23.02.2020\nЭроннинг айрим ҳудудларида коронавирус сабабли ўқув муассасалари ёпилди


ЭЪТИБОРДАН ЧЕТДА ҚОЛАЁТГАН ҚИШЛОҚ » Bulung‘ur hayoti газетаси\nЭЪТИБОРДАН ЧЕТДА ҚОЛАЁТГАН ҚИШЛОҚ\nGazeta: admin Қўйилган сана: 4-07-2020, 08:56 Рукун: ЖАМИЯТ / ТУМАН ХАЁТИ Кўрилди 0\nТуманимизнинг энг чекка қишлоқларидан бири - Ғўбдин тоғи этагида жойлашган Бот-бот қишлоғидир. ХV-ХVI асрларда асос солинган бу қишлоққа биринчилардан бўлиб Сурхон воҳасининг Бойсун туманидан минглар уруғига мансуб одамлар кўчиб келишган. Кейинчалик қўшни Жиззах вилоятининг Ғаллаорол туманидан қирқлар уруғига мансуб одамлар ҳам бу ерни истиқоматгоҳ этишган.\nБу ерда кучли ёмғир натижасида паст-баланд қирлар ва паст текисликларда ботқоқликлар пайдо бўлиб, уй ва ёввойи ҳайвонлар ботиб қолаверишган. Уларни чиқариб олишнинг иложи бўлмаган. Энг қизиғи шуки, қишлоқ аҳолисининг кўз ўнгида катта бир машина ботқоққа ботиб кетди. Ёғингарчиликлар тугаб, орадан чамаси бир ойлар ўтиб, ерлар қуригач машина ковлаб олинди. Шу сабабли аҳоли ўртасида бу ерлар бот-бот экан, - деган сўз кенг тарқалиб, ҳудуд Бот-бот қишлоғи номини олган.\nБот-ботликлар асосан чорвачилик, деҳқончилик, боғдорчилик билан шуғулланишади. Ўтган ХХ асрнинг 50-йилларида қишлоқ аҳолиси пахта экиш учун 5 километр пастга кўчирилган. Шу сабабли Юқори бот-бот, Ўрта бот-бот, Қуйи бот-бот қишлоқлари ва Бот-бот канали қурувчилари учун қурилган бир ва икки қаватли уйлар ҳисобидан Бот-бот дача-қишлоғи пайдо бўлган.\n-Қишлоқ аҳолиси бир оила аъзосидек тинч-тотув, турмушлари фаравон бўлиб яшаб келмоқда, - дейди қишлоқ фаолларидан бири Холбой ака. - Улар асосан чорвачилик, деҳқончилик ва боғдорчилик билан шуғулланишади. Қишлоқ тадбиркорлари ташаббуси билан 3 та савдо дўконлари аҳолига беминнат хизмат қилмоқда. Яшашдан кам жойимиз йўқ. Лекин, қишлоғимиз дарди билан ҳеч ким қизиқмайди. Ўтган асрнинг 1965 йилида ўрнатилган трансформатор ва симёғочлар ўз хизматини ўтаб бўлганлигига қарамасдан, ҳамон юқори кучланишли симларда куйиб кул бўлган ҳолатда илиниб, осилиб турибди. Аҳолини ичимлик суви билан таъминлаш мақсадида қурилган 2 та артезиан қудуғи ишламаётганига ҳам анча йиллар бўлиб кетди. Шу боис қишлоқ аҳолисиннг ҳар бири ўзи учун қўлбола “качалка” кранлари ясаб олишган. Бешқўтон маҳалласидан Юқори бот-бот қишлоғигача бўлган 10 километрли асфальт йўл яроқсиз ҳолга келиб қолганлигига ҳам анча йиллар бўлди. Ўтган давр мобайнида қишлоғимиз фаоллари ҳамма тегишли ташкилотлар раҳбарларига бир эмас, икки эмас, ўн марталаб мурожаат қилишди. Натижа бўлмагач ҳамма ўз ҳолича “качалка” кранларидан сув ичиб, ўнқир-чўнқир йўлларда юриб, кул бўлиб куйиб кетган сиёғочларга ачиниб назар солиб ўтишдан бошқа иложлари қолмади. Бутун Республикамиз бўйича “Обод қишлоқ” дастури асосида обод бўлаётган қишлоқларни телеэкранларда кўриб ҳавас қиламиз. Қачон бизнинг қишлоқларимиз мутасаддилар эътиборига тушаркин-а?.\n“Булунғур ҳаёти”нинг махсус мухбири.\nОИЛА ТИНЧ - ЖАМИЯТ ТИНЧ\nМАҲАЛЛА НОМИ – ЖОЙ ҚИЁФАСИ\nКОРОНАВИРУСНИ БИРГА ЕНГАМИЗ\n«ОБОД ҚИШЛОҚ» ДАСТУРИ - АМАЛДА\nБИЗ ҲАМ КАМАРБАСТА